Врз основа на член 4 од Законот за изменување и дополнување на Изборниот законик (“Службен весник на Република Македонија“ број 51/2011), Законодавно-правната комисија на Собранието на Република Македонија на седницата одржана на 14 април 2011 година, го утврди Пречистениот текст на Изборниот законик.

Пречистениот текст на Изборниот законик ги опфаќа: Изборен законик (“Службен весник на Република Македонија“ број 40/2006), Закон за изменување и дополнување на Изборниот законик **(“**Службен весник на Република Македонија“ број 136/2008), Исправка на Законот за изменување и дополнување на Изборниот законик (“Службен весник на Република Македонија“ брoj 148/2008), Исправка на Законот за изменување и дополнување на Изборниот законик (“Службен весник на Република Македонија“ број 155/2008), Исправка на Законот за изменување и дополнување на Изборниот законик (“Службен весник на Република Македонија“ број 163/2008), Законот за изменување и дополнување на Изборниот законик (“Службен весник на Република Македонија“ број 44/2011), Законот за изменување и дополнување на Изборниот законик (“Службен весник на Република Македонија“ број 51/2011), во кои е означено времето на нивното влегување во сила и примена и Одлуката на Уставниот суд на Република Македонија У.бр.87/2006 (“Службен весник на Република Македонија“ број 155/2008).

Бр.10-2091/2 Претседател на

14 април 2011 година Законодавно-правната комисија

Скопје на Собранието на Република

Македонија,

Благородна Дулиќ с.р.

**ИЗБОРЕН ЗАКОНИК**

**(Пречистен текст)**

I. ОСНОВНИ ОДРЕДБИ

Член 1

Со овој законик се уредуваат начинот, условите и постапката за избор на претседател на Република Македонија (во натамошниот текст: претседател на Републиката), за избор на пратеници во Собранието на Република Македонија (во натамошниот текст: пратеници), за членови на советите на општините и Советот на градот Скопје (во натамошниот текст: членови на советите), за избор на градоначалник на општина и градоначалник на градот Скопје (во натамошниот текст: градоначалник), начинот и постапката на евидентирање на избирачкото право, водење на Избирачкиот список, определување на границите на изборните единици и утврдувањето, менувањето и објавувањето на избирачките места, како и условите за функционирање на избирачките места.

1. Поимник

Член 2

Определени поими во овој законик го имаат следново значење:

1. “Избирачко право“ има секој државјанин на Република Македонија со наполнети 18 години живот и еделовно способен;
2. ”Избирачкиот список” е јавна исправа во која се запишани граѓаните со избирачко право;
3. “Изборни органи“ се органите надлежни за спроведување на изборите утврдени со овој законик;
4. ”Член на изборен орган “ се претседателот, членовите и нивните заменици кои ги сочинуваат изборните органи и ги спроведуваат изборните дејствија;
5. “Подносител на листа“ се регистрираните политички партии или нивни коалиции ре-гистрирани во Државната изборна комисија, група избирачи и пратеници;
6. “Кандидат“ е државјанин на Република Македонија утврден од надлежната изборна комисија во согласност со овој законик, за кој ќе се гласа на избори;
7. “Независен кандидат“ е кандидат за избор на претседател на Републиката, пратеник, градоначалник или член на совет кој е поддржан од “група избирачи“;
8. “Политичка партија“ е регистрирана политичка партија во согласност со закон;
9. "Позицијата" ја сочинуваат политичките партии на власт кои на последните избори за пратеници во Собранието на Република Македонија освоиле најмногу гласови;
10. "Опозицијата" ја сочинуваат политичките партии во опозиција кои на последните избори за пратеници во Собранието на Република Македонија освоиле најмногу гласови;
11. “Овластен претставник“ е лице ополномоштено од еден регистриран кандидат, политичка партија или коалиција за застапување на нивните интереси пред изборните органи;
12. “Коалиција“ е здружување врз основа на изјава на две или повеќе регистрирани политички партии за заедничко настапување за време на одржување на избори;
13. “Изборна кампања“ е јавно претставување на потврдените кандидати од надлежните изборни органи и нивните програми во предизборниот период за одреден вид на избори;
14. “Организатор на изборна кампања“ е овластено лице од политичка партија, коалиција или група избирачи кои ја организираат изборната кампања;
15. “Набљудувачи“ се претставници на домашни и странски регистрирани здруженија на граѓани кои имаат овластување од Државната изборна комисија за набљудување на изборите;
16. „Дипломатско-конзуларните претставништва на Република Македонија" се претставништва на Република Македонија во други држави и во меѓународни организации кои вршат работи утврдени со закон;
17. „Државјани на Република Македонија на привремена работа или престој во странство", во смисла на овој закон, се државјани на Република Македонија кои имаат пријавено последно живеалиште во Република Македонија, a на денот на изборите привремено престојуваат во странство повеќе од три месеци или се на привремена работа или престој во странство повеќе од една година согласно со евиденцијата од надлежен орган;
18. “Вработените во јавната администрација“ ја сочинуваат категоријата на лица вработени во дејностите образование, здравство, култура, наука и социјална заштита, а кои според закон вршат задачи од јавен интерес;
19. “Вработените во државната, општинската администрација и администрацијата на градот Скопје“ ја сочинуваат категоријата на лица со статус на државен службеник во согласност со закон и

20.“Изборна администрација“ ја сочинуваат вработените во стручната служба на Државната изборна комисија, членовите на изборните органи, секретарите на општинските изборни комисии, нивните заменици и други лица времено ангажирани за изборен процес во помошните тела на Државната изборна комисија.

2. Еднакво избирачко право

Член 3

1. Претседателот на Републиката, пратениците, членовите на советите и градоначалникот на општината се избираат на општи, непосредни и слободни избори, со тајно гласање.
2. Никој не смее да го повика избирачот на одговорност заради гласањето, ниту пак од него да бара да каже за кого гласал или зошто не гласал.

3. Изборен модел

Член 4

1. Избор на претседател на Републиката се врши на територијата на Република Македонија и во дипломатско-конзуларните претставништва на Република Македонија во Европа и Африка, во Северна и Јужна Америка и во Австралија и Азија, како една изборна единица според мнозинскиот модел.
2. Во Собранието на Република Македонија се избираат 123 пратеници, од кои 120 пратеници се избираат според пропорционалниот модел, при што територијата на Република Македонија е поделена на шест изборни единици утврдени со овој законик и во секоја се избираат по 20 пратеници и тројца пратеници се избираат според мнозинскиот модел во еден изборен круг и тоа пo еден пратеник од три изборни единици во Европа и Африка, во Северна и Јужна Америка и во Австралија и Азија утврдени со овој законик.
3. Во изборните единици бројот на избирачите може да отстапува најмногу од минус 5% до плус 5% во однос на просечниот број на избирачи во изборната единица по исклучок во изборните единици во Европа и Африка, во Северна и Јужна Америка и во Австралија и Азија.
4. Изборот на членови на советите се врши на подрачјето на општината, односно градот Скопје според пропорционалниот модел.
5. Изборот за градоначалник се врши на подрачјето на општината, односно градот Скопје според мнозинскиот модел.

4. Избирачки список

Член 5

1. Избирачкиот список е јавна исправа и се води за целата територија на Република Македонија.
2. Врз основа на Избирачкиот список се спроведуваат изборите и референдумот на државно и локално ниво во Република Македонија.

5. Право да избира и да биде избран

Член 6

1. Право да избира има секој државјанин на Република Македонија кој наполнил 18 години живот и има деловна способност и е со постојано живеалиште во изборната единица, општината, односно градот Скопје каде што се врши изборот.
2. Државјаните на Република Македонија кои на денот на изборите се на привремена работа или престој во странство, a се запишани во Избирачкиот список врз основа на евиденцијата од надлежниот орган и пријава за гласање, гласаат за избор на претседател на Републиката и за избор на пратеници во Собранието на Република Македонија во дипломатско-конзуларните претставништва на Република Македонија во странство, односно конзуларни канцеларии во согласност со одредбите нa овој законик.

Член 7

1. Кандидат за претседател на Републиката може да биде лице кое ги исполнува условите за избор на претседател на Републиката утврдени со Уставот.

(2) Кандидат за пратеник, член на совет и градоначалник може да биде државјанин на Република Македонија, ако:

- наполнил 18 години живот и

- има деловна способност.

(3) Кандидат за пратеник, член на совет и градоначалник не може да биде лице кое:

- е осудено со правосилна судска одлука на безусловна казна затвор над шест месеци, чие издржување се уште не е започнато и

- се наоѓа на издржување казна затвор за сторено кривично дело.

(4) Покрај условите утврдени во ставот (2) на овој член кандидат за член на совет и градоначалник може да биде граѓанин со постојано живеалиште во општината и градот Скопје каде што се врши изборот.

6. Неспојливост на функцијата претседател на Републиката, пратеник, градоначалник и член на совет

Член 8

1. Функцијата пратеник, член на совет и градоначалник е неспојлива со функцијата претседател на Републиката, претседател на Владата на Република Македонија, министер, судија, јавен обвинител, јавен правобранител, народен правобранител и со други носители на функции кои ги избира или именува Собранието на Република Македонија (во натамошниот текст: Собраниетo) и Владата на Република Македонија (во натамошниот текст: Владата).
2. Функцијата пратеник е неспојлива со функцијата градоначалник и со член на совет во општината и градот Скопје.
3. Функцијата пратеник и градоначалник е неспојлива со:

* извршување на стручни и управни работи во органите на државната управа,
* извршување на стопанска или друга профитна дејност и
* членување во управни одбори на јавни претпријатија, јавни установи, фондови, агенции, заводи и во други правни лица, како и со изборот на претставник на државниот и општествен капитал во трговските друштва.

1. Функцијата градоначалник на градот Скопје и функцијата член на Советот на градот Скопје е неспојлива со функцијата градоначалник на општина и функцијата член на советот на општинатa на подрачјето на градот Скопје.
2. Со денот на верификацијата на мандатот за пратеник, член на совет и градоначалник на носителите на функциите од ставовите (1) и (2) на овој член, функцијата им престанува.
3. Со денот на верификацијата на мандатот за пратеник и градоначалник на лицата од ставот (3) алинеја 1 на овој член, работниот однос им мирува.
4. Со денот на верификацијата на мандатот за пратеник и градоначалник на лицата од ставот (3) алинеи 2 и 3 на овој член, работниот однос во стопанската или друга профитна дејност им мирува, а членувањето во управни одбори на јавни претпријатија, јавни установи, фондови, агенции, заводи и во други правни лица, како и претставник на државниот и општествен капитал во трговските друштва им престанува.
5. Со денот на верификацијата на мандатот на член на совет на лицата вработени во оп-штинската администрација на општината и администрацијата на градот Скопје, работниот однос им мирува во согласност со закон.

Член 9

1. На припадниците на вооружените сили на Република Македонија, припадниците на униформираниот дел на полицијата, овластените службени лица во Министерството за внатрешни работи, Министерството за одбрана и во Агенцијата за разузнавање од денот кога ќе бидат утврдени како кандидати, работниот однос им мирува.
2. Со денот на верификацијата на мандатот на лицата од ставот (1) на овој член, работниот однос им мирува.

7. Професионалност и неотповикливост на функцијата

Член 10

1. Пратениците не можат да бидат отповикани.
2. Функцијата пратеник и градоначалник се врши професионално.

8. Ослободување од плаќање на данок,царина и такса

Член 11

1. За дејствијата, актите, поднесоците и другите списи во врска со спроведувањето на изборите, во изборната постапка, услугата, печатењето на гласачките ливчиња и набавка и увоз на изборен материјал не се плаќа царина и данок.
2. Сите дејствија и акти на државните органи, сите поднесоци и докази во врска со евиденцијата на избирачкото право се ослободени од плаќање на такси и данок.
3. Министерот за финансии го пропишува постапувањето при оданочување со данок на додадена вредност на прометот на гласачките ливчиња и изборниот материјал потребен за спроведување на изборите како и нивно царинење.

II. РАСПИШУВАЊЕ И ОДРЖУВАЊЕ НА ИЗБОРИТЕ

1. Распишување на изборите

Член 12

1. Актот за распишување на изборите го донесува претседателот на Собранието и со него се определува денот од кога почнуваат да течат роковите за извршување на изборните дејствија и денот на одржувањето на изборите.
2. Актот за распишување на изборите се доставува до Државната изборна комисија, Министерството за надворешни работи и Министерството за правда.
3. Актот за распишување на изборите се објавува во “Службен весник на Република Македонија”.
4. Од денот на распишувањето на изборите до денот на одржувањето на изборите не може да помине повеќе од 90 дена, ниту помалку од 70 дена.

2. Известување за одржување на изборите

Член 13

1. Граѓаните за одржувањето на изборите се известуваат преку јавен повик и истакнување плакати на видни места.
2. Известувањето од ставот (1) на овој член го врши надлежната изборна комисија.

3. Одржување на изборите

За претседател на Републиката

Член 14

1. Изборот на претседател на Републиката се врши во последните 60 дена од мандатот на претходниот претседател.
2. Во случај на престанок на мандатот на претседателот на Републиката, од кои и да е причини, изборот за нов претседател се врши во рок од 40 дена од денот на престанокот на мандатот.

За пратеници

Член 15

1. Изборите за пратеници се одржуваат секоја четврта година во последните 90 дена од мандатот на претходниот пратенички состав или во рок од 60 дена од денот на распуштањето на Собранието.
2. Предвремени избори за пратеници се спроведуваат во согласност со одредбите на овој законик, а сите рокови за изборните дејствија се скратуваат за пет дена, освен рокот утврден за спроведување на изборната кампања.
3. Роковите за спроведување на изборните дејствија од ставот (2) на овој член со роковникот ги утврдува Државната изборна комисија.
4. Мандатот на пратениците трае од денот на неговото верификување до денот на верификувањето на мандатот на новоизбраните пратеници, но не подолго од четири години.

За членови на совет и за градоначалник

Член 16

1. Изборите за членови на совет и за градоначалник се одржуваат секоја четврта година истовремено во сите општини, во втората половина во месец март.
2. Предвремени избори за членови на совет и за градоначалник се распишуваат и одржуваат според одредбите на овој законик, a пo исполнување на условите за престанок на мандатот утврдени со Законот за локалната самоуправа.
3. Предвремените избори за членови на совет и за градоначалник нема да се спроведат ако до редовните избори има помалку од шест месеца.

III.ОРГАНИ ЗА СПРОВЕДУВАЊЕ НА ИЗБОРИТЕ

1. Видови изборни органи

Член 17

Органи за спроведување на изборите се:

* Државната изборна комисија,
* општинските изборни комисии и Изборната комисија на градот Скопје,
* избирачките одбори и
* избирачките одбори за гласање во дипломатско-конзуларните претставништва на Република Македонија (во натамошниот текст: ДКП).

2. Член на изборен орган

Член 18

1. Член на изборен орган не може да биде:

* лице осудено за казниво дело поврзано со изборите и
* лице кое претходно учествувало во спроведување на изборите и во чија работа како член на изборен орган се утврдени неправилности поради кои е поништено гласањето.

(2) Во општинската изборна комисија односно Изборната комисија на Градот Скопје и избирачкиот одбор, членови не можат да бидат и:

-избрани или именувани функционери од Владата, односно Собранието и лица вработени во државната администрација на Народниот правобранител, Министерството за правда, Министерството за одбрана, Министерството за внатрешни работи, Секретаријатот за законодавство, Државниот завод за статистика, Дирекцијата за заштита и спасување, Центарот за управување со кризи, стручната служба во Управниот суд, стручната служба на Државната изборна комисија и стручната служба на Државната комисија за спречување на корупцијата.

(3) Лицето избрано за член на изборниот орган може да не прифати да ја извршува таа должност само поради здравствени или семејни причини, при што за неприфаќањето на членот одлучува органот кој го избира, врз основа на приложена соодветна документација.

(4)Извршувањето на работите и работните задачи на вработените во органите на државната власт на денот на изборите, а заради остварување на нивното избирачко право, се организира во смени.

Член 19

1. Претседателот и членовите на изборните органи својата функција ја извршуваат непристрасно, совесно и одговорно во согласност со надлежностите утврдени со овој законик.
2. Претседателот и членовите на изборните органи, чијашто функција нема карактер на професионален ангажман, имаат право на надоместок што се утврдува со акт на Државната изборна комисија.

3. Неспојливост на функцијата член на изборен орган

Член 20

Ако претседателот, член на изборен орган, секретарот, како и нивен заменик, прифати кандидатура за претседател на Републиката, пратеник, член на совет и градоначалник, функцијата на претседател, член, секретар, односно заменик во изборните органи му престанува.

4. Принцип на соодветна и правична и полова застапеност во изборните органи

Член 21

1. При изборот на членовите на Државната изборна комисија се применува принципот на соодветна и правична застапеност.
2. При изборот на членовите на општинските изборни комисии односно Изборната комисија на градот Скопје и избирачките одбори, во општините во кои живеат најмалку 20% од граѓаните припадници на другите заедници се одразува принципот на соодветна и правична застапеност на сите заедници.
3. Во составот на изборните органи секој пол ќе биде застапен со најмалку 30%.
4. За спроведување на ставовите (1), (2) и (3) од овој член Државната изборна комисија донесува упатство.
5. Одлуките за именување на членовите на општинските изборни комисии односно Изборната комисија на градот Скопје се објавуваат во “Службен весник на Република Македонија”.

5. Предлагање на претставник на подносителот на листата

Член 22

1. Секој подносител на листа на кандидатите за избор на претседател на Републиката, пратеници, членови на совет и градоначалник има право да определи претставник и негов заменик кои ќе ја следат работата во изборните органи од започнувањето на изборите се до утврдувањето и објавувањето на резултатите.

(2) Секој подносител на листа на кандидати за избор на претседател на Републиката или пратеници за гласањето во изборните единици во Европа и Африка, во Северна и Јужна Америка и во Австралија и Азија определува овластен претставник и негов заменик во Република Македонија кои ќе ја следат работата на изборните органи од започнувањето на изборите се до утврдувањето и објавувањето на конечните резултати.

(3) Овластен претставник и негов заменик пред изборните органи од ставовите (1) и (2) на овој член не може да биде лице утврдено за кандидат.

(4) Подносителот на листата на претставникот му издава овластување и за тоа ги известува изборните органи најдоцна седум дена пред денот на изборите.

(5) Претставникот на подносителот на листата на седницата на изборните органи, може да предупреди за неправилности во нивната работа, а доколку не биде прифатено предупредувањето, може да побара тоа да биде внесено во записникот.

(6) Овластениот претставник на подносителот на листата е должен да носи беџ со бројот на избирачкото место за кое е овластен да врши набљудување.

(7) Овластениот претставник на подносителот на листата има право на седница на изборен opгaн да побара и да изврши целосен увид во целокупната документација на изборниот орган.

6. Начин на работа на изборните органи

Член 23

1. Изборните органи можат да работат и да одлучуваат ако на седниците присуствуваат мнозинство од членовите, а одлуките ги донесуваат со мнозинство гласови од вкупниот број членови.
2. Во случај на отсуство на член на општинската изборна комисија односно Изборната комисија на градот Скопје или на член на избирачкиот одбор, во работата на седниците учествуваат нивните заменици.
3. При спроведувањето на изборите во работата на општинските изборни комисии односно Изборната комисија на градот Скопје и избирачките одбори, во општините во кои најмалку 20% од граѓаните зборуваат службен јазик различен од македонскиот јазик, покрај македонскиот јазик и неговото кирилско писмо во службена употреба е и јазикот и писмото што го зборуваат најмалку 20% од граѓаните во таа општина.

Член 24

Работата на изборните органи е јавна и право да присуствуваат на работата на изборните органи имаат овластените претставници на подносителите на листи и акредитираните набљудувачи.

7. Поддршка на работата на изборните органи

Член 25

1. Собранието, Министерството за правда, Министерството за внатрешни работи, Државниот завод за статистика и Службата за општи и заеднички работи на Владата и нивните подрачни единици како и општините и градот Скопје, се должни на органите за спроведување на изборите да им обезбедат технички, просторни и други услови за работа.
2. За вршење на работите од ставот (1) на овој член, на органите им се обезбедуваат средства од Буџетот на Република Македонија.

8. ДРЖАВНА ИЗБОРНА КОМИСИЈА

8.1. Состав на Државната изборна комисија

Член 26

1. Државната изборна комисија е составена од претседател, потпретседател и пет члена.
2. Претседателот и потпретседателот се членови на Државната изборна комисија.
3. Претседателот, потпретседателот и членовите на Државната изборна комисија функцијата ја вршат професионално, со право на повторен избор.
4. Претседателот, потпретседателот и членовите на Државната изборна комисија се избираат во рок од 60 дена од денот на одржувањето на конститутивната седница на Собранието на Република Македонија за време од четири години.
5. Државната изборна комисија има генерален секретар и негов заменик.
6. Државната изборна комисија има својство на правно лице.
7. Средствата за работа на Државната изборна комисија се обезбедуваат од Буџетот на Република Македонија.

(8) По правило седницата на Државната изборна комисија ја свикува и со неа раководи претседателот на Државната изборна комисија.

(9) Во случај на отсуство или спреченост на претседателот на Државната изборна комисија, седницата на Државната изборна комисија ја свикува и со неа раководи потпретседателот на Државната изборна комисија.

(10) Државната изборна комисија ќе одржи седница и на предлог на член на Државната изборна комисија, ако предлогот е поддржан од мнозинството од вкупниот број на членови на Државната изборна комисија.

Избор на составот на Државната изборна комисија

Член 27

1. За претседател, потпретседател и членови на Државната изборна комисија може да биде избрано лице кое ги исполнува следниве услови:

* да е државјанин на Република Македонија со постојано место на живеење во Република Македонија,
* да е дипломиран правник со најмалку осум години работно искуство како правник, и
* да не е член на орган на политичка партија.

1. Собранието го огласува изборот на претседателот и членовите на Државната изборна комисија во “Службен весник на Република Македонија” и во дневниот печат. Огласот трае осум дена од денот на објавувањето во “Службен весник на Република Македонија”.
2. Комисијата за прaшaњa нa изборите и именувањата на Собранието подготвува предлог на листа од пријавените кандидати и ја доставува до Собранието.

(4) Од кандидатите на предлогот на листата политичките партии во опозиција предлагаат претседател и двајца членови на Државната изборна комисија, a партиите на власт предлагаат потпретседател и тројца членови на Државната изборна комисија.

(5) Претседателот, потпретседателот и членовите на Државната изборна комисија ги избира Собранието со двотретинско мнозинство гласови од вкупниот број пратеници.

(6) На претседателот, потпретседателот и членовите на Државната изборна комисија од денот на изборот, работниот однос им мирува.

Престанок на функцијата во Државната изборна комисија пред истекот на мандатот

Член 28

1. Функцијата на претседателот, потпретседателот и член на Државната изборна комисија им престанува пред истекот на мандатот:

* ако престане еден од условите утврдени во членот 27 став (1) на овој законик,
* на нивно лично барање,
* поради нестручно и несовесно вршење на функцијата,
* поради исполнување услови за старосна пензија утврдени со закон,
* поради смрт и
* ако е осуден со правосилна судска одлука на казна затвор од над шест месеца.

1. Државната изборна комисија со двотретинско мнозинство гласови од вкупниот број членови може да даде предлог до Комисијата за прaшaњa нa изборите и именувањата на Собранието, за разрешување на нејзин член поради нестручно и несовесно вршење на функцијата.

Рок за предлагање на претседател, потпретседател и членови на Државната изборна комисија

Член 29

1. Претседателот на Собранието ги известува политичките партии од членот 27 став (4) на овој законик во рок од три дена од денот на приемот на известувањето да му достават предлог за претседател и двајца членови, односно потпретседател и тројца членови на Државната изборна комисија.
2. Ако политичките партии не ги утврдат и не ги достават имињата на претседателот, потпретседателот и членовите на Државната изборна комисија во рокот определен во ставот (1) од овој член, претседателот, потпретседателот и членовите на Државната изборна комисија ги предлага Комисијата за прашања на изборите и именувањата на Собранието.

8.2. Стручна служба на Државната изборна комисија

Член 30

1. Државната изборна комисија именува генерален секретар и негов заменик од редот на дипломирани правници за време од пет години.
2. Генералниот секретар не влегува во составот на Државната изборна комисија и нема право на глас.
3. Генералниот секретар својата работа ја врши професионално.
4. За вршење на стручно-административните и организационо-технички работи на Државната изборна комисија, се формира стручна служба на Државната изборна комисија.
5. Со стручната служба раководи генералниот секретар на Државната изборна комисија.
6. Генералниот секретар и вработените во стручната служба на Државната изборна комисија имаат статус на државни службеници.

8.3. Надлежности на Државната изборна комисија

Член 31

1. Државната изборна комисија се грижи за законитоста во подготовката и спроведување на изборите во согласност со овој законик и врши надзор над работата на изборните органи.
2. Државната изборна комисија:
3. бара податоци од надлежните органи за вработените во државната, општинската и администрацијата на градот Скопје, како и за јавната администрација и го именува составот на општинските изборни комисии и Изборната комисија на градот Скопје;
4. дава упатства, појаснувања и препораки за примената на одредбите на овој законик и други закони кои се однесуваат на прашањата поврзани со изборите;
5. го разрешува секој член на изборен орган во случај на против законско работење;
6. ја контролира законитоста во работата на изборните органи и презема мерки кога е констатирана повреда на законитоста во подготовките, постапката на кандидирањето, спроведувањето и утврдувањето на резултатите на изборите, како и во спроведување на упатствата и препораките дадени од неа;
7. ги потврдува и објавува листите на кандидати за избор на претседател и за избор на пратеници и со ждрепка го утврдува нивниот редослед;
8. донесува програма и востановува стандарди за задолжителна едукација на сите изборни органи и ја координира истата;
9. врши задолжителна едукација на членовите на општинските изборни комисии односно Изборната комисија на градот Скопје пред секои избори и им издава уверенија на начин и во рокови пропишани со програмата;
10. го пропишува образецот на уверенијата за посетување на обуката на членовите на изборните органи;
11. определува единствени стандарди за изборниот материјал, се грижи за негово обезбедување и го пропишува видот на средството со кој се обележуваат и проверуваат лицата кои гласале (УВ ламби, спреј и графитно перниче);
12. пропишува обрасци за спроведување на изборите и обрасци за собирање на потписи од избирачи и пратеници за предлагање на кандидати и ги објавува во “Службен весник на Република Македонија”;
13. го определува начинот на ракување и чување на изборниот материјал;
14. ги утврдува квалитетот, формата, големината, бојата и сериските броеви на гласачките ливчиња;
15. го организира печатењето на гласачките ливчиња и листите на кандидати;
16. го предава, прима и чува изборниот материјал од и на општинските изборни комисии односно Изборната комисија на градот Скопје;

14-а) го чува изборниот материјал од изборите за претседател на Републиката, за пратеници во Собранието на Република Македонија и референдум на државно ниво;

1. ја информира и едуцира јавноста за начинот на гласање и за остварување на избирачкото право;
2. донесува кодекс за правилата за набљудување на изборите на домашни и странски набљудувачи во согласност со меѓународните стандарди и им обезбедува исправи за идентификација;
3. врши контрола на гласачките места на денот на спроведувањето на изборите каде што се пријавени неправилности при гласањето;
4. ги потврдува со решение усвоените листи на кандидати или ги отфрла доколку не се составени согласно со одредбите на овој законик;
5. донесува правилник со кој се утврдуваат критериумите за начинот и постапката за изборот и разрешување на претседателот, неговиот заменик, членовите и нивните заменици во изборните органи;
6. ги сумира и утврдува резултатите од гласањето за листите на кандидати на ниво на изборна единица;
7. ги објавува првичните резултати од спроведените избори за претседател на Републиката, за пратеници, за советници и за градоначалник врз основа на податоците од записниците од изборните органи;
8. ги објавува конечните резултати од спроведените избори;
9. издава уверенија на кандидатот избран за претседател на Републиката и кандидатите избрани за пратеници;

24) донесува правилник и упатство за надоместок на членовите на изборните органи и изборната администрација, врз основа на бројот на избирачи, видот, сложеноста како и обемот на работите и времетраењето за нивното извршување;

25) до Собранието поднесува извештај за спроведените избори и финансиски преглед и го објавува на својата интернет страница;

26) врши распределба на надоместокот на трошоците на избраните кандидати по доставениот финансиски извештај и го објавува на својата интернет страница;

27) го донесува актот за организација и систематизација на стручната служба на Државната изборна комисија и формира помошни тела;

28) ги објавува во дневниот печат описите на избирачките места;

29) врши евиденција на избирачкото право и се грижи за заштитата на личните податоци на граѓаните содржани во Избирачкиот список;

30) врши проверка на интегритетот на базата на податоци на Избирачкиот список;

31) го потпишува Избирачкиот список, односно изводите од Избирачкиот список на кои се гласа најдоцна 15 дена пред денот на одржувањето на изборите;

32)остварува контакти со меѓународните асоцијации и организации кои имаат овластување да ги набљудуваат изборите, односно референдум на државно ниво, за прашања во врска со Избирачкиот список;

33)доставува податоци на јавните гласила за бројот на избирачите запишани во потпишаниот Избирачки список, односно изводите;

34) донесува Деловник со кој го уредува начинот на работата и одлучувањето на членовите на Државната изборна комисија;

35) одлучува по приговори врз основа на увид во изборниот материјал и други доказиако има најмалку два приговори за соодветното избирачко место;

36) во соработка со Министерството за внатрешни работи донесува правилник за начинот на постапување на полицијата за време на спроведување на изборите;

37) донесува упатство за решавање пo приговори и жалби;

38) го следи започнувањето и завршувањето на изборната кампања и презема мерки предвидени со овој законик;

39) го пропишува образецот за пријава за гласање во ДКП;

40) ги формира избирачките одбори за гласање во ДКП;

41) го предава и го прима изборниот материјал на и од избирачките одбори за гласање во ДКП, преку Министерството за надворешни работи;

42) ги сумира и утврдува резултатите од гласањето за листата на кандидат за избор на тројца пратеници, по еден од изборната единица за територијата во Европа и Африка, во Северна и Јужна Америка и во Австралија и Азија;

43) пополнува и доставува статистички податоци за потребите на Државниот завод за статистика на Република Македонија

43-а) јавно ги објавува ценовниците на радиодифузерите и печатените медиуми на својата интернет страница и

44) врши и други работи утврдени со овој законик.

1. Државната изборна комисија покренува иницијатива за дисциплинска постапка, поведува прекршочна постапка, или поднесува кривична пријава до надлежниот орган, при постоење на основи на сомнение дека е сторена повреда на одредбите на овој законик.
2. Обрасците и целокупниот изборен материјал за општините во кои најмалку 20% од граѓаните зборуваат службен јазик различен од македонскиот јазик, се печатат на македонски јазик и неговото кирилско писмо и на службениот јазик и писмото што го зборуваат најмалку 20% од граѓаните во таа општина.

(5) Обрасците и целокупниот изборен материјал за изборните единици број 7, 8 и 9 од овој законик, во кои најмалку 20% од запишаните гласачи во избирачкиот список за таа изборна единица зборуваат службен јазик различен од македонскиот јазик, се печатат на македонски јазик и неговото кирилско писмо и на службениот јазик и писмото што го зборуваат најмалку 20% од запишаните гласачи во избирачкиот список за таа изборна единица.

(6) Право да присуствуваат при работата и одлучувањето на Државната изборна комисија имаат овластените претставници на подносителите на листи, по чии приговори се одлучува.

Член 32

1. Државната изборна комисија во рок од три дена од денот на распишувањето на изборите доставува барање до органот на државната управа надлежен за водење евиденција на државни и јавни службеници и надлежните органи за доставувањe на податоци за вработените во државната и општинската администрација, администрацијата на градот Скопје, како и јавната администрација, систематизирани по општини според адресата на местото на живеење.
2. Органите од ставот (1) на овој член податоците до Државната изборна комисија ги доставуваат во рок од пет дена од денот на добиеното барање.

9. ОПШТИНСКА ИЗБОРНА КОМИСИЈА

9.1. Избор и состав на општинска изборна комисија

Член 33

1. Општински изборни комисии се формираат во:

|  |  |  |
| --- | --- | --- |
| Општините со седиште во град | Општините со седиште во село | Општини во градот Скопје |
| 1) општина Берово | 34) општина Арачиново | 75) општина Аеродром |
| 2) општина Битола | 35) општина Босилово | 76) општина Бутел |
| 3) општина Богданци | 36) општина Брвеница | 77) општина Гази Баба |
| 4) општина Валандово | 37) општина Василево | 78) општина Ѓорче Петров |
| 5) општина Велес | 38) општина Вевчани | 79) општина Карпош |
| 6) општина Виница | 39) општина Вранештица | 80) општина Кисела Вода |
| 7) општина Гевгелија | 40) општина Врапчиште | 81) општина Сарај |
| 8) општина Гостивар | 41) општина Градско | 82) општина Центар |
| 9) општина Дебар | 42) општина Дебарца | 83) општина Чаир |
| 10) општина Делчево | 43) општина Дојран | 84) општина Шуто Оризари |
| 11) општина Демир Капија | 44) општина Долнени | 85) градот Скопје |
| 12) општина Демир Хисар | 45) општина Другово | (оваа изборна комисија се формира |
| 13) општина Кавадарци | 46) општина Желино | само за спроведување на избори за |
| 14) општина Кичево | 47) општина Зајас | градоначалник и членови на |
| 15) општина Кочани | 48) општина Зелениково | Советот на градот Скопје) |
| 16) општина Кратово | 49) општина Зрновци |  |
| 17) општина Крива Паланка | 50) општина Илинден |  |
| 18) општина Крушево | 51) општина Јегуновце |  |
| 19) општина Куманово | 52) општина Боговиње |  |
| 20)општина Македонска Каменица | 53) општина Карбинци |  |
| 21) општина Македонски Брод | 54) општина Конче |  |
| 22) општина Неготино | 55) општина Кривогаштани |  |
| 23) општина Охрид | 56) општина Липково |  |
| 24) општина Пехчево | 57) општина Лозово |  |
| 25) општина Прилеп | 58) општина Маврово и Ростуша |  |
| 26) општина Пробиштип | 59) општина Могила |  |
| 27) општина Радовиш | 60) општина Новаци |  |
| 28) општина Ресен | 61) општина Ново Село |  |
| 29) општина Свети Николе | 62) општина Осломеј |  |
| 30) општина Струга | 63) општина Петровец |  |
| 31) општина Струмица | 64) општина Пласница |  |
| 32) општина Тетово | 65) општина Ранковце |  |
| 33) општина Штип | 66) општина Росоман |  |
|  | 67) општина Сопиште |  |
|  | 68) општина Старо Нагоричане |  |
| 69) општина Студеничани |
| 70) општина Теарце |
| 71) општина Центар Жупа |
| 72) општина Чашка |
| 73) општина Чешиново Облешево |
| 74) општина Чучер - Сандево |

1. Општинските изборни комисии се со седиште во општините утврдени во ставот (1) на овој член и се надлежни за спроведување на изборните дејствија во изборните единици и избирачките места определени со овој законик.

Член 34

1. Општинската изборна комисија односно Изборната комисија на градот Скопје е составена од претседател и четири члена.
2. Претседателот и членовите од ставот (1) на овој член имаат заменици.
3. Општинската изборна комисија односно Изборната комисија на градот Скопје има секретар и негов заменик кој ги именува претседателот на општинската изборна комисија од редот на дипломираните правници за време од пет години.
4. Претседателите на општинските изборни комисии односно Изборната комисија на градот Скопје и нивните заменици, четири члена и нивните заменици се избираат од вработените во државната, општинската и администрацијата на градот Скопје, со високо образование по случаен избор за време од пет години.
5. Секретарот и неговиот заменик од ставот (3) на овој член ги извршуваат стручно – административните и организационо – техничките работи на општинската изборна комисија.

Член 35

1. Државната изборна комисија во рок од пет дена од денот на добивањето на податоците во согласност со членот 32 од овој законик ги формира општинските изборни комисии односно Изборната комисија на градот Скопје. Одлуките со кои се формираат општинските изборни комисии односно Изборната комисија на градот Скопје се објавуваат во “Службен весник на Република Македонија”.
2. Начинот и постапката за именување на претседателот, неговиот заменик, членовите и нивните заменици на општинските изборни комисии односно Изборната комисија на градот Скопје се уредуваат со акт на Државната изборна комисија.
3. Начинот и постапката за утврдување на одговорноста за незаконито работење на претседателот, неговиот заменик, членовите и нивните заменици на општинските изборни комисии односно Изборната комисија на градот Скопје се уредуваат со Законот за државните службеници.

Член 36

Претседателот и членовите на општинската изборна комисија односно Изборната комисија на градот Скопје и нивните заменици, по правило имаат живеалиште на подрачјето на општината за која е формирана општинската изборна комисија.

9.2.Надлежност на општинската изборна комисија и Изборната комисија на градот Скопје

Член 37

1. Општинската изборна комисија и Изборната комисија на градот Скопје се грижи за законитоста во подготовката и спроведувањето на изборите во согласност со овој законик и врши надзор на работата на избирачките одбори.
2. Општинската изборна комисија и Изборната комисија на градот Скопје:
3. го именува составот на избирачките одбори со решение и со депонирани потписи на членовите го доставува до Државната изборна комисија;
4. ги разрешува членовите на избирачкиот одбор во случај на нивно противзаконско работење пред денот на изборите и на денот на изборите;
5. дава упатство за работење на избирачките одбори;
6. ги огласува утврдените листи за кандидати;
7. ја организира и спроведува едукацијата на членовите на избирачките одбори според планот и програмата на Државната изборна комисија пред секои избори и им издава уверенија за завршена обука;
8. презема технички подготовки за спроведување на изборите според упатствата и инструкциите на Државната изборна комисија;
9. ја контролира законитоста на работењето на избирачките одбори и интервенира во случаите кога е констатирана повреда на законитоста во подготовките, кандидирањето и спроведувањето и утврдувањето на резултатите на изборите, како и на упатствата и препораките дадени од неа;
10. изготвува извештај и го доставува до Државната изборна комисија;
11. ги информира граѓаните за местото на гласање;
12. ги евидентира и потврдува овластените претставници за следење на работата на општинската изборна комисија и на избирачките одбори и им издава беџови со бројот на избирачкото место на овластените претставници кои ќе ја следат работата на избирачките одбори;
13. ги предава и собира изборните материјали на и од избирачките одбори на начин утврден со овој законик;
14. по спроведените избори за претседател на Републиката ги сумира резултатите од гласањето на листата на кандидати, составува записник и заедно со целокупниот изборен материјал го доставува до Државната изборна комисија веднаш, а најдоцна до 12 часа од завршување на гласањето;
15. пополнува и доставува статистички податоци за потребите на Државниот завод за статистика;
16. по спроведувањето на изборите за пратеници во Собранието, врз основа на записниците од избирачките места, ги сумира резултатите според изборните единици за избирачките места за кои е таа надлежна и според нивната припадност на изборната единица;

15) во рок од пет часа од приемот на целокупниот изборен материјал од избирачките одбори ги сумира резултатите од гласањето за листата на кандидати од избирачките места за кои е надлежна, составува записници и истите и ги предава на Државната изборна комисија;

16) одлучува по приговори во согласност со овој законик и

17) обезбедува доказни материјали при одлучување по правните лекови.

1. При спроведување на локалните избори, Изборната комисија на градот Скопје ги врши надлежностите утврдени во ставот (2) на овој член, освен надлежностите утврдени во точките 1, 2, 3, 5, 10, 11, 12 и 14.
2. При спроведувањето на локалните избори покрај надлежностите утврдени во ставовите (1) и (2) на овој член општинската изборна комисија и Изборната комисија на градот Скопје:
3. утврдува дали предложените листи на кандидати за избор на членови на совет и листата на кандидат за градоначалник се поднесени во согласност со овој законик;
4. ги потврдува листите на предложените кандидати и со ждрепка го утврдува редоследот на единствената листа на кандидати;
5. го чува изборниот материјал од локалните избори;
6. ги утврдува резултатите од гласањето во општината и градот Скопје и на избраните кандидати за членови на советот, односно на избраниот градоначалник, им издава уверение за изборот веднаш по конечноста на изборите и
7. врши и други работи утврдени со овој законик.

10. ИЗБИРАЧКИ ОДБОР

10.1. Избор и состав на избирачки одбор

Член 38

1. Избирачки одбор се формира за секое избирачко место.
2. Избирачките одбори се составени од претседател и четири члена.
3. Претседателот и членовите имаат заменици.
4. Претседателот на избирачкиот одбор и неговиот заменик, два члена и нивни заменици се избираат од редот на вработените во државната, јавната, општинската и администрацијата на градот Скопје, по случаен избор за време од четири години.
5. Еден член на избирачкиот одбор и неговиот заменик се именува на предлог на политичките партии во опозиција кои на последните избори за пратеници освоиле најмногу гласови.
6. Еден член на избирачкиот одбор и неговиот заменик се именува на предлог на политичките партии на власт кои на последните избори за пратеници освоиле најмногу гласови.
7. Политичките партии од ставовите (5) и (6) на овој член предлозите за членови на избирачки одбори и нивните заменици ги доставуваат до општинската изборна комисија во рок од пет дена од денот на добивањето на известување од општинската изборна комисија.
8. Ако политичките партии не го достават предлогот во рокот утврден во ставот (7) од овој член именувањето на членовите го врши општинската изборна комисија во согласност со ставот (4) на овој член.

Член 38-а

За гласање во ДКП составот на избирачкиот одбор е идентичен со составот на избирачкиот одбор за гласање во Република Македонија и се формира во согласност со членот 38 од овој законик.

Член 39

1. Државната изборна комисија во рок од три дена од денот на формирањето на општинската изборна комисија односно Изборната комисија на градот Скопје доставува податоци до општинската изборна комисија во согласност со членот 32 од овој законик заради формирање на избирачките одбори.
2. Општинската изборна комисија односно Изборната комисија на градот Скопје во рок од пет дена од денот на добивањето на податоците од ставот (1) на овој член ги формира избирачките одбори за избирачките места што се во нејзина надлежност.
3. Начинот и постапката за именување на претседателот, неговиот заменик, членовите и нивните заменици во избирачките одбори се уредува со акт на Државната изборна комисија.
4. Начинот и постапката за утврдување на одговорноста за незаконито работење на претседателот, неговиот заменик, членовите и нивните заменици во избирачките одбори се уредуваат со Законот за државните службеници и Законот за работните односи.

10.2. Надлежност на избирачкиот одбор

Член 40

1. Избирачкиот одбор се грижи за законито спроведување на изборите.
2. Избирачкиот одбор:
3. непосредно го спроведува гласањето на гласачкото место;
4. обезбедува правилност и тајност на гласањето;
5. обезбедува слободно и мирно одржување на гласањето;
6. го утврдува и сумира резултатот од гласањето на гласачкото место;
7. резултатите од гласањето ги објавува на самото место каде што се спроведувало гласањето и
8. изготвува извештај и води дневник за својата работа и ги доставува до општинската изборна комисија односно Изборната комисија на градот Скопје.
9. Избирачкиот одбор составува записник за работа и за сумирање на резултатите на единствен образец пропишан и потврден со печат од Државната изборна комисија и заедно со изборниот материјал го доставува до општинската изборна комисија односно Изборната комисија на градот Скопје.
10. Во случаите на грешка при пополнување на записникот избирачкиот одбор постапува согласно со упатството на Државната изборна комисија.
11. Избирачкиот одбор работите од својата надлежност ги врши во согласност со овој законик и упатствата од Државната изборна комисија.
12. Избирачките одбори за гласање во ДКП ги извршуваат работите согласно со надлежностите утврдени во овој член.

IV. ЕВИДЕНЦИЈА НА ИЗБИРАЧКОТО ПРАВО

1. Водење на Избирачкиот список

Член 41

1. Избирачкиот список го води Државната изборна комисија.
2. Избирачкиот список се води според Регистарот на државјаните во вид на регистар на избирачи со автоматска обработка на податоците на магнетен медиум.
3. Личните податоци на граѓаните во Избирачкиот список се запишуваат на јазиците и писмата на кои се водат податоците во изворните евиденции, во согласност со закон.
4. Во Избирачкиот список се запишуваат сите граѓани со наполнети 18 години живот кои имаат живеалиште на територијата на Република Македонија, а кои имаат важечка лична карта или патна исправа.
5. Во Избирачкиот список се запишуваат и сите државјани на Република Македонија кои се на привремена работа или престој во странство, со живеалиште на територијата на Република Македонија и со важечка патна исправа. Овие лица се запишуваат според нивното последно живеалиште во Република Македонија пред заминувањето во странство.
6. Во Избирачкиот список не се запишуваат граѓаните на кои со правосилна судска одлука им е одземена деловната способност.
7. Во Избирачкиот список граѓаните се запишуваат според општината на чие подрачје имаат живеалиште.
8. Од Избирачкиот список се изготвуваат изводи за секоја изборна единица, општина и избирачко место.
9. За изборите што истовремено се спроведуваат, се издаваат толку потпишани изводи од Избирачкиот список за секое избирачко место колку што има видови избори, односно изборни кругови.
10. Содржината на Избирачкиот список, односно изводите на денот на изборите (прв круг) не можат да се менуваат до завршувањето на изборите.
11. Средствата за ажурирање и изготвување на Избирачкиот список се обезбедуваат од Буџетот на Република Македонија.

Член 42

1. Државната изборна комисија врши запишување, дополнување и бришење во Избирачкиот список по службена должност врз основа на податоци од матичните книги, евиденцијата за живеалиште и за државјанството на Република Македонија, други службени евиденции и со непосредно проверување.
2. Државната изборна комисија врши запишување, дополнување и бришење во Избирачкиот список и по барање на граѓани, а врз основа на лична карта и патна исправа.

(3) Државната изборна комисија врши бришење во Избирачкиот список на починато лице или лице кое по кој било основ го загубило избирачкото право по барање на политичка партија со доставување на податоци за починатото лице или кое по кој било основ го загубило избирачкото право, врз основа на претходна проверка во податоците од матичните книги, евиденцијата на живеалиште и за државјанство на Република Македонија, други службени евиденции и со непосредно проверување.

(4) Запишувањето на државјаните на Република Македонија кои се на привремена работа или престој во странство се врши и врз основа на доставена пријава во ДКП.

2. Надлежност на органите за достава на податоци за евиденција во Избирачкиот список

Член 43

1. Министерството за внатрешни работи до Државната изборна комисија доставува податоци за граѓаните:

* со наполнети 18 години живот на денот на изборите кои имаат важечка лична карта или патна исправа,
* со наполнети 18 години живот кои починале,
* со наполнети 18 години живот кои се доселиле или отселиле од определена општина, или ја промениле адресата на живеење во општината,
* со наполнети 18 години живот кои го промениле името или презимето,
* со наполнети 18 години живот кои стекнале или го изгубиле државјанството на Република Македонија и
* со наполнети 18 години живот кои се на привремена работа или престој во странство.

1. Основните судови до Државната изборна комисија доставуваат податоци за лицата на кои со правосилна судска одлука им е одземена деловната способност.
2. Податоците од ставовите (1) и (2) на овој член се доставуваат двапати годишно од 1 до 10 февруари и од 1 до 10 јули. Во случаите кога се распишани избори, односно референдум податоците се доставуваат наредниот ден од денот на распишувањето на изборите, односно референдум на магнетен медиум и задолжително го содржат единствениот матичен број на граѓанинот (ЕМБГ).

Член 44

1. Органот надлежен за извршување на санкциите, најдоцна 30 дена пред денот определен за избори, односно референдум на државно ниво доставува податоци за лицата кои се во притвор или се наоѓаат на издржување казна затвор врз основа на евиденцијата што ја води овој орган до Државната изборна комисија.
2. Податоците се доставуваат на магнетен медиум и задолжително го содржат единствениот матичен број на граѓанинот (ЕМБГ).

3. Содржина на Избирачкиот список и отпечатените изводи

Член 45

1. Избирачкиот список ги содржи следниве податоци: единствен матичен број на граѓаните (ЕМБГ), презиме, име на еден од родителите и име, пол, адреса на живеење (општина, населено место, улица, куќен број, влез и стан), датум на запишување и бришење и датум и вид на дополнување на податоците.
2. Отпечатените изводи од Избирачкиот список и посебните изводи од Избирачкиот список, се водат по азбучен ред на презимето на граѓанинот и ги содржат следниве рубрики, односно податоци: реден број, презиме, име, пол, датум на раѓање и адреса на живеење (населено место, улица, куќен број, влез и стан), потпис или отпечаток за избирачот и ознака со ѕвездичка за лицата кои се на привремена работа или престој во странство, a кои не доставиле пријава за гласање во ДКП.
3. Граѓаните кои за време на изборите се наоѓаат на привремена работа или престој во странство, a доставиле пријава за гласање во ДКП, не се запишуваат во изводите од Избирачкиот список на кои се гласа во Република Македонија.

4. Печатење на посебните изводи од Избирачкиот список

Член 46

За спроведување на гласањето во ДКП, во казнено–поправните установи се изготвуваат посебни изводи од Избирачкиот список, и тоа:

* за гласање на граѓаните кои за време на изборите се наоѓаат на привремена работа или престој во странство, a врз основа на пријава за гласање, и
* за гласање на граѓаните кои за време на изборите се наоѓаат во притвор или издржување казна затвор.

Член 47

Посебните изводи од Избирачкиот список од членот 46 на овој законик се изготвуваат во два примерока, и тоа:

* за граѓаните кои за време на изборите се наоѓаат на привремена работа или престој во странство едниот примерок е систематизиран според избирачкото место и изборната единица и во забелешка стои земјата во која граѓанинот е на привремена работа или престој во странство и местото на ДКП, a вториот примерок е систематизиран според земјата во која граѓаните се на привремена работа или престој во странство, местото на ДКП и во забелешка стои бројот на избирачкото место и изборната единица и
* за граѓаните кои за време на изборите се наоѓаат во притвор или на издржување казна затвор, едниот примерок е систематизиран според избирачкото место или општината и во забелешката стои општината во која се наоѓа казнено–поправната установа, а вториот примерок е систематизиран според казнено–поправната установа и општината каде што се наоѓа и во забелешката стои бројот на избирачкото место и општината на која припаѓа тоа избирачко место.

5. Проверка на податоците во Избирачкиот список

Член 48

1. Граѓанинот може во текот на целата година да бара да изврши увид во изводот од Избирачкиот список во службените простории на подрачните одделенија на Државната изборна комисија, ДКП како и преку Интернет.
2. Ако при увидот се утврди дека тој или друг граѓанин не е запишан во Избирачкиот список или се утврди дека треба да се изврши запишување, дополнување или бришење на податоците, до подрачното одделение на Државната изборна комисија има право да поднесе барање за запишување, дополнување или бришење на податоците со кое приложува и соодветна документација.
3. Државјаните на Република Македонија кои се на привремена работа или престој во странство ако при увидот во ДКП утврдат дека тој или друг граѓанин не е запишан во Избирачкиот список или се утврди дека треба да се изврши запишување, дополнување или бришење на податоците, барањето за запишување, дополнување или бришење на податоците со кое приложува и соодветна документација се доставуваат по електронска пошта преку ДКП до Државната изборна комисија или директно до Државната изборна комисија.
4. Државната изборна комисија најдоцна во рок од три дена од денот на приемот на барањето ќе ја провери точноста на податоците и приложените документи од страна на граѓанинот и ако утврди дека барањето е основано, со решение врз основа на веродостојна документација ќе изврши запишување, дополнување или бришење на податоците во Избирачкиот список, а во спротивно ќе донесе решение со кое ќе го одбие барањето.
5. Против решението на Државната изборна комисија граѓанинот во рок од три дена од денот на приемот на решението може да поднесе тужба за поведување управен спор до Управниот суд.
6. По тужбата од ставот (5) на овој член Управниот суд решава во рок од три дена од денот на приемот на тужбата.
7. Правосилното решение на Управниот суд донесено по тужбата е основа за запишување, промена и бришење на податоците во Избирачкиот список.

(8) Државјаните на Република Македонија кои се на привремена работа или престој во странство тужба против решението на Државната изборна комисија може да поднесат по електронска пошта преку ДКП до Управниот суд или директно до Управниот суд .

6. Јавен увид во Избирачкиот список

Член 49

1. Државната изборна комисија најдоцна 15 дена од денот на распишувањето на изборите, Избирачкиот список го става на јавен увид во своите подрачни одделенија и месните канцеларии со состојба на податоци за:

* граѓаните со наполнети 18 години живот на денот на изборите (прв круг на гласање),
* умрените лица 30 дена пред денот на распишувањето на изборите и
* другите податоци од Избирачкиот список на денот на распишувањето на изборите.

1. Државната изборна комисија преку Министерството за надворешни работи ги доставува до ДКП посебните изводи од Избирачкиот список за лицата на привремена работа или престој во странство врз основа на евиденцијата од надлежен орган, за ставање на јавен увид.
2. Државната изборна комисија по ставањето на изводите од Избирачкиот список на јавен увид, преку јавните гласила ги известува граѓаните за местото на кое се врши увидот, начините преку кои се врши увидот, времетраењето на увидот и можноста за запишување, дополнување или бришење на податоците од Избирачкиот список.
3. Јавниот увид трае 15 дена.
4. Политичките партии во текот на јавниот увид до заклучувањето и потпишувањето на избирачкиот список можат да направат увид на податоците во Избирачкиот список.

7. Промена на податоците во Избирачкиот список ставени на јавен увид

Член 50

1. Барање за запишување, дополнување или бришење на податоците во изводите на Избирачкиот список што се ставени на јавен увид, во рокот од членот 49 став (4) на овој законик, може да поднесе секој граѓанин, ако:

* тој или некој друг граѓанин не е запишан во Избирачкиот список,
* е запишано лице кое нема избирачко право или нема живеалиште на подрачјето на општината или лице кое е починато и
* личното име и адресата на лицето или личното име и адресата на друго лице се неправилно запишани.

1. Барањето за запишување, дополнување или бришење на податоците од ставот (1) на овој член се поднесува писмено до подрачното одделение на Државната изборна комисија или месната канцеларија на подрачјето на живеење.
2. Со барањето се приложуваат и потребните докази.

7-а. Пријава и увид во Избирачкиот список за гласање во странство

Член 50-а

(1) Државната изборна комисија веднаш, а најдоцна два дена од денот на распишувањето на изборите до Министерството за надворешни работи доставува известување за објавување на јавен повик за распишување на изборите.

(2) Министерството за надворешни работи, веднаш, а најдоцна во рок од три дена од денот на добивањето на известувањето од став (1) на овој член е должно да го достави до ДКП заради објавување во соодветната земја .

(3) Известувањето од став 1 на овој член се објавува на македонски јазик и неговото кирилско писмо, на јазиците и писмата на заедниците наведени во преамбулата на Уставот на Република Македонија и на службениот јазик на соодветната земја во најмалку еден од трите најтиражни национални весници кои во претходната година имаат највисок износ на платени даноци, на најмалку една четвртина од страница.

(4) Известувањето од ставот (1) на овој член содржи податоци за видот на изборите за кои се гласа, повик за јавен увид во избирачкиот список и за пријавување за гласање, денот на започнувањето и завршувањето на пријавувањето за гласање, потребните документи, како и појаснување кој може да гласа и каде ќе се спроведува гласањето.

(5) Јавниот повик во рокот утврден во ставот (1) на овој член се објавува и на веб-страницата на Министерството за надворешни работи, Државната изборна комисија и ДКП.

(6) Барањето за запишување, дополнување или бришење на податоците во посебните изводи од Избирачкиот список за време на јавниот увид, државјаните на Република Македонија кои се на привремена работа или престој во странство можат да го поднесат по електронска пошта преку ДКП до Државната изборна комисија или до Државната изборна комисија.

(7) Во посебните изводи од Избирачкиот список се запишуваат државјаните на Република Македонија кои се на привремена работа или престој во странство со пријавено последно живеалиште во Република Македонија и кои поднеле пријава за гласање за претстојните избори до ДКП на Република Македонија во соодветната земја.

(8) Од денот на распишувањето на изборите до завршувањето на јавниот увид државјаните на Република Македонија од став (7) на овој член можат да достават пријава своерачно потпишана или испратена по електронска пошта со која се пријавуваат за гласање на претстојните избори.

(9) На изборите за избор на претседател и пратеници можат да гласаат државјаните на Република Македонија кои се на привремена работа или престој во странство кои доставиле пријава за гласање и се запишани во посебните изводи од Избирачкиот список.

(10) Барањето од ставот (6) и пријавата од ставот (8) на овој член, ДКП веднаш, а најдоцна во рок од два дена по завршувањето на јавниот увид, ги доставува по електронска пошта до Министерството за надворешни работи, а Министерството за надворешни работи веднаш а најдоцна во рок од 24 часа од денот на приемот на истите ги доставува до Државната изборна комисија.

Член 51

1. Државната изборна комисија по барањата на граѓаните од членот 50 на овој законик е должен да одлучи со решение во рок од 24 часа од денот на приемот на барањето и ако утврди дека барањето е основано со решение ќе изврши запишување, дополнување или бришење на податоците во Избирачкиот список, а во спротивно ќе донесе решение со кое ќе го одбие барањето.
2. Против решението од ставот (1) на овој член граѓанинот во рок од 24 часа од приемот на решението може да поднесе тужба до Управниот суд.
3. По тужбата од ставот (2) на овој член Управниот суд решава во рок од 24 часа по приемот на тужбата.
4. Правосилното решение на Управниот суд донесено по тужбата за запишување, промена и бришење е составен дел на потпишаниот Избирачки список од страна на Државната изборна комисија.

8. Заклучување и потпишување на избирачкиот список

Член 52

Државната изборна комисија Избирачкиот список во кој се извршени сите промени кои произлегле од јавниот увид, отпечатен во вид на изводи, го заклучува најдоцна 15 дена по завршениот јавен увид.

Член 53

1. Избирачкиот список, односно изводот се заклучува со назначување на: бројот на страниците кои ги има тој список, односно изводот, бројот на запишаните избирачи (означени со број и букви), критичен момент на податоците утврдени во членот 50 став (1) на овој законик, датум на заклучувањето, потпис на овластено лице и печат.
2. Заклучениот Избирачки список ги содржи и податоците за граѓаните чии барања за бришење, запишување или промена на податоците од Избирачкиот список се позитивно решени од страна на Државната изборна комисија и Управниот суд.

Член 54 е избришан.

9. Заштита на податоците во Избирачкиот список

Член 55

1. Личните податоци содржани во Избирачкиот список се заштитени во согласност со закон и не смеат да се употребуваат за ниедна друга цел, освен за остварување на избирачкото право на граѓаните во согласност со овој законик.
2. На регистрираните политички партии и на независните кандидати, при учество на избори, Државната изборна комисија по претходно писмено барање им дава во печатена форма или електронски облик на ЦД-ром податоци од потпишаниот или претходно подготвен извод од Избирачкиот список за секое избирачко место во кои се содржани податоците од членот 45 став (2) на овој законик во рок од десет дена и изводите од Избирачкиот список за гласање во ДКП.
3. Подносителите на барањето ги сносат реалните трошоци за изработка на податоците од Избирачкиот список во печатена или електронска форма.
4. Регистрираните политички партии, коалициите и независните кандидати, односно овластените претставници и нивните заменици на подносителите на листа на кандидати не можат да ги користат избирачките списоци на денот на изборите за евидентирање на лицата кои гласале.

Член 56

Овластениот службеник или кое било друго лице, тело или орган кој е запознат со личните податоци содржани во Избирачкиот список е должен да ги чува и заштитува во согласност со членот 55 од овој законик.

V. КАНДИДИРАЊЕ

1. Предлагање на кандидати

Член 57

1. Предлагањето на кандидати за избор на претседател на Републиката, кандидати за пратеници, кандидати за членови на совет и за градоначалник се врши со поднесување на листа на кандидат за претседател на Републиката, листа на кандидати за пратеници, листа на кандидати за членови на совет, односно листа на кандидат за градоначалник.
2. Кандидат за претседател на Републиката, пратеник, кандидати за членови на совет и за градоначалник може да биде предложен само во една листа.

2. Подносител на листа

Член 58

1. Подносителот на листа може да поднесе само една листа на кандидат за претседател на Републиката, кандидати за пратеници, кандидати за членови на советот, како и една листа на кандидат за градоначалник.
2. При спроведувањето на локалните избори, подносителот на листите од ставот (1) на овој член во единицата на локалната самоуправа во коja најмалку 20% од граѓаните зборуваат службен јазик различен од македонскиот јазик, поднесувањето на листите на кандидати, односно листа на кандидати за градоначалник се врши на јазикот и писмото што го употребуваат граѓаните во таа единица на локалната самоуправа.
3. При спроведувањето на парламентарните избори, подносителот на листите од ставот (1) на овој член во изборните единици во кои најмалку 20% од граѓаните зборуваат службен јазик различен од македонскиот јазик, поднесувањето на листите на кандидати може да се врши покрај на македонски јазик и неговото кирилско писмо и на јазикот и писмото што го употребуваат граѓаните во таа единица на локалната самоуправа.

Подносител на листа на кандидат за претседател на Републиката

Член 59

1. Право да поднесат листа на кандидат за претседател на Републиката имаат најмалку 10.000 избирачи или 30 пратеници.
2. Кога подносител на листа на кандидат за претседател на Републиката е група избирачи потребно е да се соберат најмалку 10.000 потписи од запишаните избирачи во Избирачкиот список.
3. Кога подносител на листа на кандидат за претседател на Републиката се пратеници е потребно да се соберат најмалку 30 потписи од пратениците.

Подносител на листа на кандидати за пратеници, членови на совет и градоначалник

Член 60

1. Право да поднесат листа на кандидати за пратеници, листа на кандидати за членови на совет, односно листа на кандидат за градоначалник имаат регистрираните политички партии самостојно, коалиции, како и група избирачи (во натамошниот текст: подносител на листа).
2. Државната изборна комисија го утврдува субјективитетот на подносителот на листата на кандидати за избор на пратеници врз основа на изјавата на политичките партии кои настапуваат како коалиција на изборите.
3. Општинската изборна комисија и Изборната комисија на градот Скопје го утврдува субјективитетот на подносителот на листата на кандидати за избор на членови на совет и градоначалници врз основа на изјавата на политичките партии кои настапуваат како коалиција на изборите за избор на членови на совет и градоначалници.
4. Изјавата за коалицирање од ставот (2) на овој член ја потпишуваат претставници на политичките партии кои настапуваат заедно и таа го содржи името на коалицијата, симболот, општината, односно изборната единица во која настапуваат заедно.
5. Листата на кандидати ја потпишува лично овластен претставник на подносителот на листата.
6. Називот на листата се означува според името на подносителот на листата.
7. Ако подносител на листата на кандидати е група избирачи, називот на листата се означува со “група избирачи” и името и презимето на кандидатот.

Подносител на листа на кандидати за пратеници со собрани потписи

Член 61

1. Кога подносител на листа на кандидати за пратеници е група избирачи, е потребно да се соберат најмалку 1.000 потписи од запишаните избирачи во изводот на Избирачкиот список на изборната единица.
2. Kora подносител на листа на кандидати за пратеници е група избирачи од изборните единици за гласање во странство потребно е да се соберат најмалку 1.000 потписи од запишаните избирачи во изводот од Избирачкиот список за тие изборни единици пред службените лица на ДКП на образец пропишан од Државната изборна комисија.

Подносител на листа на кандидати за членови на совет и градоначалник со собрани потписи

Член 62

Кога подносител на листа на кандидати за членови на совет, односно листа на кандидат за градоначалник е група избирачи, е потребно да се соберат:

* во општината до 10.000 жители најмалку 100 потписи од запишаните избирачи во изводот од Избирачкиот список за општината,
* во општината од 10.001 до 30.000 жители најмалку 150 потписи од запишаните избирачи во изводот од Избирачкиот список за општината,
* во општината од 30.001 до 50.000 жители најмалку 250 потписи од запишаните избирачи во изводот од Избирачкиот список за општината,
* во општината од 50.001 до 100.000 жители најмалку 350 потписи од запишаните избирачи во изводот од Избирачкиот список за општината,
* во општината над 100.001 жители најмалку 450 потписи од запишаните избирачи во изводот од Избирачкиот список за општината и
* во градот Скопје најмалку 1.000 потписи од запишаните избирачи во изводот од Избирачкиот список на подрачјето на градот Скопје.

3. Постапка на собирање на потписи за предлагање на кандидат

Член 63

1. Потписите на избирачите во постапката на кандидирање се собираат пред службените лица на Државната изборна комисија на образец, кој содржи име и презиме, постојано живеалиште, единствен матичен број на предложените кандидати, како и име и презиме и единствен матичен број на избирачот кој го потпишува предлогот.
2. Собирањето потписи пред Државната изборна комисија започнува петнаесеттиот ден од денот на распишувањето на изборите и трае 15 дена.
3. Секој избирач својот потпис може да го даде само за една листа на кандидат за претседател на Републиката, кандидати за пратеници, за членови на совет и кандидат за градоначалник.
4. Избирачите кои ја поднесуваат листата треба да имаат избирачко право и постојано живеалиште на подрачјето на изборната единица, општината, односно градот Скопје.

4. Содржина на листата што се поднесува

Член 64

1. Поднесената листа на кандидат за претседател на Републиката содржи: назив на листата, име и симболот ако го има на подносителот на листата, име и презиме на предложениот кандидат за претседател со означување на неговото постојано живеалиште, и единствен матичен број на граѓанинот.
2. Поднесената листа на кандидати за пратеници содржи: број на изборна единица, назив на листата, име и симболот ако го има на подносителот на листата, име и презиме на носителот на листата, име и презиме на секој кандидат за пратеник и содржи онолку кандидати колку што се избираат во изборната единица со означување на нивното постојано живеалиште, единствен матичен број на граѓанинот и изјава за припадност на одредена заедница.
3. Поднесената листа на кандидати за членови на совет, односно листата на кандидат за градоначалник содржи: означување на советот на општината, односно градот Скопје за кои се врши изборот, назив на листата, име и симболот ако го има на подносителот на листата, име и презиме на носителот на листата, име и презиме на секој кандидат и содржи онолку кандидати колку што се избираат за членови на совет со означување на неговото постојано живеалиште и единствен матичен број на граѓанинот.
4. Поднесената листа на кандидат за градоначалник содржи: име на општината, односно градот Скопје за кој се предлага, назив на листата, име и симболот ако го има на подносителот на листата, име и презиме на предложениот кандидат за градоначалник со означување на нивното постојано живеалиште и единствен матичен број на граѓанинот.
5. Во поднесената листа на кандидати за пратеници од ставот (2) на овој член и за членови на совет на општината и градот Скопје од ставот (3) на овој член, на секои три места на листата најмалку едно место му припаѓа на помалку застапениот пол.

5. Постапка за поднесување на листата

Член 65

1. Листата на кандидат, односно кандидати се поднесува на пропишан образец од Државната изборна комисија.
2. Кога подносител на листа на кандидат, односно кандидати е политичка партија мора да приложи потврда за регистрација од надлежниот суд.
3. Кога подносител на листа на кандидат, односно кандидати е коалиција мора да ја приложи изјавата од членот 60 ставот (3) на овој законик.
4. Кога подносител на листа на кандидат, односно кандидати е група избирачи, мора да се поднесе и потребниот број на потписи утврден во членот 61, односно членот 62 на овој законик.
5. За секоја кандидатура е потребна писмена согласност (изјава) на кандидатот која е неотповиклива и писмена изјава заверена кај нотар во согласност со закон дека не соработувал со органите на државната безбедност.
6. Редоследот на кандидатите во листата на кандидати го утврдува подносителот на листата во согласност со членот 64 на овој законик.

Член 66

1. Листата на кандидат за претседател на Републиката, овластените претставници на предлагачите ја доставуваат до Државната изборна комисија.
2. Листите на кандидати за пратеници, овластените претставници на предлагачите ги доставуваат до Државната изборна комисија.
3. Листите на кандидати за членови на советот, односно листата на кандидат за градоначалник, овластените претставници на предлагачите ги доставуваат до општинската изборна комисија и изборната комисија на градот Скопје.
4. Листите на кандидати од ставовите (1), (2) и (3) на овој член се доставуваат до надлежната изборна комисија најдоцна 35 дена пред денот на одржувањето на изборите.

Член 67

1. Државната, односно општинската изборна комисија односно Изборната комисија на градот Скопје од членот 66 на овој законик по приемот на листата на кандидат, односно кандидати утврдува дали истата е поднесена во утврдениот рок и составена во согласност со одредбите на овој законик.
2. Ако Државната, односно општинската изборна комисија односно Изборната комисија на градот Скопје утврди дека во листата има одделни неправилности, ќе го повика овластениот претставник на подносителот на листата, односно првопотпишаниот пратеник на листата на кандидат, да ги отстранат неправилностите во рок од 48 часа од приемот на листите.
3. Ако Државната, односно општинската изборна комисија односно Изборната комисија на градот Скопје утврди дека листата е поднесена во определениот рок и е составена во согласност со одредбите на овој законик, односно констатираните неправилности или пропусти, подносителите на листата ги отстраниле во рокот утврден во ставот (2) од овој член, поднесената листа ќе ја потврди со решение.
4. Ако Државната, односно општинската изборна комисија односно Изборната комисија на градот Скопје утврди дека листите се поднесени ненавремено, односно констатираните неправилности или пропусти, подносителите на листите не ги отстраниле во рокот утврден во ставот (2) од овој член, поднесената листа ќе ја отфрли со решение во рок од 24 часа од приемот на листите.
5. Против решението на општинската изборна комисија односно Изборната комисија на градот Скопје од ставот (4) на овој член може да се поднесе тужба до Управниот суд, во рок од 24 часа од приемот на решението.
6. Против решението на Државната изборна комисија од ставот (4) на овој член може да се поднесе тужба до Управниот суд преку Државната изборна комисија во рок од 24 часа од приемот на решението.
7. Управниот суд е должен да донесе одлука во рок од 24 часа од приемот на тужбата.
8. Доставување на приговор и тужба по пошта не е дозволено.
9. Доставувањето на приговор и тужба за гласањето во изборните единици во Европа и Африка, во Северна и Јужна Америка и во Австралија и Азија по пошта не е дозволено, а се врши преку овластениот претставник на кандидатите за тие изборни единици во Република Македонија.

Член 68

(1) Редоследот на кандидати во листата на кандидат, односно редоследот на листите на кандидати надлежната изборна комисија го утврдува со ждрепка и тој број е ист во сите изборни единици, односно општина, a во изборната единица односно општината каде нема да има свој претставник, соодветниот број на подносителот на листата да биде изоставен и на негово место да биде напишан редниот број на наредниот носител без оставање на празно место.

(2) Надлежната изборна комисија, за активностите што ќе ги преземе во согласност со ставот (1) од овој член, задолжително претходно ги известува овластените претставници на подносителите на листите.

(3) Општинската изборна комисија односноИзборната комисија на градот Скопје утврдената единствена листа веднаш ја доставува до Државната изборна комисија.

6. Објавување на утврдените листи

Член 69

(1) Државната изборна комисија утврдената единствена листа на кандидат за избор на претседател на Републиката ќе ја објави најдоцна 30 дена пред денот на одржувањето на изборите во “Службен весник на Република Македонија”.

(2) Државната изборна комисија утврдените единствени листи на кандидати за пратеници во изборните единици ќе ги објави во дневниот печат од кој еден е на јазикот на заедницата што го зборуваат најмалку 20% од граѓаните во Република Македонија, најдоцна 25 дена пред денот определен за одржување на изборите.

(3) Државната изборна комисија преку Министерството за надворешни работи во рок од 48 часа ќе ги достави до ДКП утврдените единствени листи заради јавно објавување.

(4) Општинската изборна комисија односно Изборната комисија на градот Скопје утврдените единствени листи на кандидати за членови на совет, односно листа на кандидат за градоначалник ќе ги огласи најдоцна 25 дена пред денот определен за одржување на изборите во сите населени места и на избирачките места во општината.

(5) Општинските изборни комисии односно Изборната комисија на градот Скопје утврдените единствени листи на кандидати за пратеници ќе ги објават во избирачките места во општините за кои се надлежни.

(6) Утврдените листи на кандидати во општините во кои најмалку 20% од граѓаните зборуваат службен јазик различен од македонскиот јазик, се објавуваат покрај на македонски јазик и неговото кирилско писмо и на службениот јазик и писмо што го употребуваат граѓаните во таа општина.

VI. ИЗБОРНА КАМПАЊА

* 1. Организатор на изборната кампања

Член 69-а

(1) За изборна кампања се смета јавно собирање и други јавни настани организирани од страна на организаторот на кампањата, јавно истакнување на плакати, видео презентации на јавни места, изборно медиумско и интернет претставување, дистрибуирање на печатени материјали и јавно претставување на потврдените кандидати од надлежните изборни органи и нивните програми.

(2) Изборната кампања започнува 20 дена пред денот на изборите и во првиот и вториот круг на гласање не смее да трае 24 часа пред денот на изборите и на денот на изборите.

Член 70

1. Подносителот на листа на кандидати чии листи на кандидати за избор на претседател на Републиката, пратеници, членови на совет, односно листа на кандидати за градоначалник се потврдени од надлежната изборна комисија, имаат право да организираат изборна кампања (во натамошниот текст: организатори на изборната кампања).
2. Организаторите на изборната кампања имаат право на рамноправен пристап и под еднакви услови да ги користат сите видови на политичка пропаганда, известување и други облици на пропаганда чија цел е да се влијае на одлуката на избирачите при гласањето.
3. Странски правни и физички лица не можат да организираат изборна кампања.

Член 71

1. Организаторот на изборната кампања во банка во Република Македонија задолжително отвора жиро-сметка со назнака “за изборна кампања”, во рок од 48 часа по потврдувањето на листата на кандидати и во тој рок од 48 часа, доказот за отворена жиро-сметка се доставува до надлежната изборна комисија.
2. Ако организаторот на изборната кампања не отвори жиро-сметка во предвидениот рок потврдената листа за кандидати се поништува со решение од надлежната изборна комисија.
3. Кога организатор на изборната кампања е група избирачи, потписник на жиро-сметката е овластениот претставник на подносителот на листата.
4. Организаторот на изборната кампања на жиро-сметката од ставот (1) на овој член, ќе ги депонира сите средства добиени од правни или физички лица за финансирање на изборната кампања.
5. Сите трошоци за кампањата исклучиво ќе се покријат од средствата на жиро-сметката за изборната кампања.
6. Жиро-сметката од ставот (1) на овој член се затвора откако ќе бидат исплатени средствата од Буџетот на Република Македонија, односно буџетите на општините и градот Скопје за секој добиен глас на изборите.

Член 72

1. За законитоста на спроведувањето на изборната кампања е одговорен организаторот на изборната кампања.
2. Организаторот на изборната кампања е одговорен и за оние дејствија на изборната кампања за кои ќе овласти други лица.

Член 73

1. Кандидатите имаат право, ако во времето на изборната кампања, односно во настапите или пропагандните известувања на одделни организатори на изборната кампања им се повредуваат правата (со попречување и оневозможување на кампањата на противкан-дидатите), веднаш да покренат постапка за заштита на своите права пред надлежниот ос-новен суд.
2. По барањето за заштита на правата, основниот суд ќе одлучи во рок од 48 часа од денот на поднесувањето на барањето.
3. Против одлуката на основниот суд може да се изјави жалба во рок од 48 часа од денот на приемот на одлуката до надлежниот апелационен суд.
4. Надлежниот апелационен суд одлучува во рок од 48 часа од денот на поднесувањето на жалбата.
5. Правосилната одлука веднаш се објавува во јавните гласила.

Член 74

Од денот на донесувањето на Одлуката за распишување на избори до завршување на изборот на претседател на Република Македонија, пратеници во Собранието на Република Македонија и изборот на Владата на Република Македонија согласно со резултатите од изборите, како и од денот на донесувањето на одлуката за распишување на избори па до завршувањето на изборите за избор на градоначалник или членови на советот, односно до конституирањето на Советот на општините и Градот Скопје не може да се врши никаква вонредна исплата на плати, пензии, социјална помош или други исплати од буџетски средства или средства од јавни фондови.

2. Медиумско претставување

Член 75

(1) Советот за радиодифузија по претходно прибавено мислење од Државната изборна комисија донесува Правилник за однесувањето на радиодифузерите во периодот пред започнување на изборната кампања и Правилник за рамноправен пристап во медиумското претставување за време на изборната кампања, и ги објавува во „Службен весник на Република Македонија“.

(2) Со Правилникот за однесувањето на радиодифузерите во периодот пред започнување на изборната кампања се пропишуваат содржини кои се сметаат за изборно медиумско претставување и кои не се дозволени во периодот пред започнување на изборната кампања, како и начинот на однесување на радиодифузерите од денот на распишување на изборите до денот определен за започнување на изборната кампања.

(3) Со Правилникот за рамноправен пристап во медиумското претставување за време на изборната кампања се пропишуваат облиците на изборно медиумско претставување за време на изборната кампања, начинот на обезбедување на рамноправен пристап во претставувањето на учесниците во изборниот процес во сите облици на изборно медиумско претставување и начинот на известување за време на изборниот молк во програмите на радиодифузерите.

(4) Радиодифузерите се должни да постапуваат согласно со прописите од ставот (1) на овој член.

(5) Радиодифузерите се должни на нивните програми да обезбедат рамноправен пристап во изборното медиумско претставување за време на изборната кампања на сите учесници во изборниот процес во согласност со Правилникот за рамноправен пристап во медиумското претставување за време на изборна кампања.

Член 75-а

(1) За време на изборната кампања, радиодифузерите кои ги покриваат изборите можат да емитуваат 15 минути дополнително време за рекламирање на реален час емитувана програма, исклучиво наменети за платено политичко рекламирање, од кои за еден учесник во изборната кампања можат да одвојат најмногу 10 минути.

(2) Радиодифузерите и печатените медиуми се должни во рок од пет дена од денот на распишување на изборите да утврдат ценовници за платено политичко рекламирање на изборните програми и на кандидатите на учесниците во изборниот процес.

(3) Во периодот од утврдување на ценовниците до започнување на изборната кампања, медиумите се должни најмалку двапати, јавно да ги објават ценовниците од ставот (2) на овој член, на своите програми, односно во своите печатени изданија.

(4) Ценовниците не смеат да се менуваат во текот на изборната кампања.

(5) Печатените медиуми се должни ценовниците од ставот (2) на овој член да ги достават до Државната изборна комисија и Државниот завод за ревизија во рокот утврден од ставот (3) на овој член, а радиодифузерите и до Советот за радиодифузија на Република Македонија.

(6) Радиодифузерите и печатените медиуми во Република Македонија се должни на сите учесници во изборниот процес да обезбедат рамноправен пристап за платено политичко рекламирање.

Член 76

(1) Платеното политичко рекламирање мора да биде соодветно и видливо означено како „платено политичко рекламирање“ и јасно одвоено од другите содржини на медиумите.

(2) Во сите облици на платеното политичко рекламирање нарачателот на рекламирањето мора да биде јасно означен.

(3) Не е дозволено учество на малолетници во платено политичко рекламирање.

(4) Радиодифузерите не смеат да емитуваат платено политичко рекламирање во вести, посебни информативни програми, образовни и програми за деца, и во преноси од верски, спортски, културни, забавни и други настани.

(5) Јавниот радиодифузен сервис не смее да емитува платено политичко рекламирање.

.

3. Медиумско следење

Член 76-а

(1) Јавниот радиодифузен сервис е должен, без надоместок, во соработка со Државната изборна комисија да ги информира граѓаните за начинот и техниката на гласање и да емитува други информации поврзани со изборниот процес.

(2) За време на изборната кампања, Јавниот радиодифузен сервис е должен да емитува бесплатно политичко претставување на учесниците во изборниот процес во согласност со Правилникот за рамноправен пристап во медиумското претставување за време на изборна кампања.

Член 76-б

(1) Советот за радиодифузија е должен да го следи изборното медиумско претставување и програмскиот сервис на радиодифузерите во Република Македонија од денот на распишувањето на изборите до завршувањето на гласањето на денот на одржувањето на изборите.

(2) Советот за радиодифузија е должен, по утврдувањето на неправилностите, да покрене прекршочна постапка пред надлежниот суд против радиодифузерот кој ги повредил одредбите од овој законик.

4. Испитување на јавното мислење

Член 77

(1) Резултати од испитувањата на јавното мислење поврзани со учесниците во изборниот процес се објавуваат најдоцна пет дена пред денот определен за одржување на изборите.

(2) При објавување на резултатите од испитувањата на јавното мислење поврзани со учесниците во изборниот процес, медиумите се должни да наведат податоци за името на нарачателот кој го побарал и го платил испитувањето, институцијата што го извршила испитувањето, применетата методологија, големината и структурата на испитаниот примерок и периодот во кој е спроведено испитувањето.

5. Изборни плакати

Член 78

1. Изборни плакати е дозволено да се истакнуваат без надоместок на места што ги утврдува општината, односно градот Скопје.
2. Општината и градот Скопје имаат обврска да ги обележат местата од ставот (1) на овој член, за секој подносител на листи одделно.
3. Општината и градот Скопје можат да утврдат и дополнителни места за истакнување на изборни плакати со надоместок.
4. Дел од средствата од ставот (3) на овој член општината и градот Скопје, непосредно по завршувањето на изборите, се должни да ги искористат за отстранување на сметот направен за време на изборната кампања.
5. Општината и градот Скопје се должни да ги објават условите за добивање право за користење на местата за истакнување изборни плакати, најдоцна 50 дена пред одржувањето на изборите.
6. Општината и градот Скопје се должни да обезбедат еднакви услови за сите организатори на изборната кампања при истакнувањето на плакати на утврдените места.
7. Изборни плакати можат да се истакнуваат и на станбени или други приватни објекти, со претходна согласност од сопственикот на објектот.
8. Не е дозволено истакнување на плакати од кампањата на објектите каде што се наоѓа гласачкото место или просторијата каде што се спроведува гласањето.

Член 79

1. Уништување на изборни плакати или лепење плаката врз плаката на други организатори на изборната кампања е забрането.
2. Организаторот на изборната кампања е должен во рок од 30 дена по завршувањето на изборите да го отстрани сметот од плакатите.

6. Предизборни собири

Член 80

1. Предизборните собири се јавни.
2. За одржување на редот на собирите се грижи органот надлежен за внатрешни работи.

Член 81

Организаторот на изборната кампања за организирање на предизборен собир на јавни места и на места каде што се одвива јавен превоз, писмено го известува органот надлежен за внатрешни работи, преку неговата подрачна единица, најдоцна 48 часа пред денот на одржувањето на собирот.

Член 82

1. Предизборните собири не смеат да се одржуваат во воени објекти, верски објекти, болници, домови за стари лица, училишта, детски градинки и други јавни институции.
2. По исклучок, на организаторите може да им биде дозволено да одржуваат предизборни собири во просториите на училишта, или културни центри, доколку во општината нема друг објект за да се одржи собирот.
3. Дозволата за одржување предизборни собири ја дава одговорното лице на установата под еднакви услови за сите организатори на изборната кампања.
4. За потребите на изборната кампања не е дозволено да се користат просториите, опремата или другиот имот што е наменет за работа на државните органи и органите на општината и градот Скопје.
5. По исклучок, можат да се користат просториите на органите од ставот (4) на овој член, доколку во местото не постојат никакви други соодветни простории за потребите на изборната кампања.
6. Дозволата ја дава одговорното лице на органот под еднакви услови за сите организатори на изборната кампања.

7. Финансирање на изборите

Член 83

1. Изборната кампања не смее да се финансира од:

* средства од Буџетот на Република Македонија, освен средствата определени во членот 86 став (2) на овој законик,
* средства од буџетите на општините и градот Скопје, освен средствата определени во членот 86 став (2) на овој законик,
* средства од јавни претпријатија и јавни установи,
* средства од здружение на граѓани, верски заедници, религиозни групи и фондации,
* средства од странски влади, меѓународни институции, органи и организации на странски држави и други странски лица,
* средства од претпријатија со мешовит капитал каде што е доминантен странскиот капитал и
* средства од неидентификувани извори.

1. Изборната кампања може да се финансира од:

* чланарината на политичката партија,
* физички лица во висина од 5.000 евра во денарска противвредност и
* правни лица во висина до 5% од вкупниот приход во претходната година.

1. Изборната кампања може да се финансира од донации од физички и правни лица во вид на пари, ствари и услуги чија вредност не смее да го надмине износот утврден со ставот (2) алинеи 2 и 3 на овој член.
2. Ако висината на донацијата е поголема од износот утврден во ставот (2) алинеи 2 и 3 од овој член организаторот на изборната кампања е должен во рок од пет дена од денот на добивањето на донацијата, разликата меѓу дозволената и донираната вредност да ја префрли во Буџетот на Република Македонија.
3. Ако не може да се утврди потеклото на донацијата, организаторот на изборната кампања е должен во рок од пет дена од денот на добивањето на донацијата донираната вредност да ја префрли во Буџетот на Република Македонија.

Член 83–а

1. Како донација од членот 83 на овој закон се смета и:

* давањето бесплатни услуги на организаторот на изборната кампања,
* давањето услуги на организаторот на изборната кампања за кои плаќа трето лице и
* продажба на стоки или давање на услуги на организаторот на изборната кампања по цени пониски од пазарните.

1. Продавачот на стоката, односно давателот на услугата е должен да го извести  
   организаторот на изборната кампања за пазарната цена на продадената стока, односно  
   извршената услуга и за тоа му доставува фактура.
2. Разликата меѓу пазарната вредност и платената вредност се смета за донација.
3. Јавните претпријатија се должни да понудат еднакви цени за своите услуги кон сите учесници на кампањата преку официјални ценовници.
4. Радиодифузерите и печатените медиуми попустите во цените кои ги даваат за политичко рекламирање на учесниците во изборната кампања се сметаат за донација изразена во парична вредност.

Член 83–б

1. Организаторот на изборната кампања за време на изборната кампања води регистар на донации со следниве податоци:

* името, односно називот на секој донатор поединечно,
* видот и вредноста на донацијата и
* датумот на добивање на донацијата.

1. Регистарот на донации се води на образец пропишан со правилник што го донесува министерот за финансии, во кој се утврдуваат формата, содржината и начинот на водењето на регистарот на донации.

Член 84

При финансирањето на изборната кампања, организаторот на изборната кампања може да потроши најмногу до 180 денари по запишан избирач во изборната единица, односно општината за која има поднесено листа на кандидати, односно листа на кандидат.

Член 84-а

Од денот на донесувањето на одлука за распишување на изборите се до денот на завршувањето на изборите, државните органи и органите на општините и на градот Скопје не смеат да објавуваат реклами финансирани од Буџетот на Република Македонија, односно од буџетите на општините и на градот Скопје .

Член 84-б

(1) Организаторот на изборната кампања е должен единаесеттиот ден од денот на изборната кампања да поднесе финансиски извештај за приходите и расходите на жиро–сметката за изборна кампања од денот на нејзиното отворање до крајот на десеттиот ден од изборната кампања.

(2) Организаторот на изборната кампања е должен еден ден по завршување на изборната кампања да поднесе финансиски извештај за приходите и расходите на жиро-сметката за изборна кампања за втората половина од изборната кампања.

(3) Извештаите од ставовите (1) и (2) на овој член се поднесуваат на образец пропишан од министерот за финансии во кој се содржани податоците за име односно назив на донаторот, вид и вредност на донации, датум на добивање на донации и расходите за секоја донација и приходи и расходи за време на изборната кампања.

(4) Извештаите се поднесуваат до Државната изборна комисија, Државниот завод за ревизија и до Државната комисија за спречување на корупцијата, кои се должни да ги објават на своите веб страници.

8. Финансиски извештај

Член 85

(1) Организаторот на изборната кампања е должен веднаш, а најдоцна во рок од 15 дена од денот на завршување на изборната кампања да поднесе вкупен финансиски извештај за изборната кампања.

(2) Финансискиот извештај за изборната кампања се поднесува на образецот од член 84-б став (3) на овој законик.

(3) Финансискиот извештај се поднесува до Државната изборна комисија, Државниот завод за ревизија, Државната комисија за спречување на корупцијата и Собранието на Република Македонија, а за локалните избори и до советот на општината и советот на градот Скопје.

(4) Финансискиот извештај од ставот (3) на овој член Државната изборна комисија, Државниот завод за ревизија и Државната комисија за спречување на корупцијата јавно ги објавуваат на своите веб страници.

(5) Организаторот на изборната кампања на група избирачи, вишокот од собраните средства ќе го подари во добротворни цели.

(6) Државниот завод за ревизија доколку утврди неправилности во финансискиот извештај на организаторот на изборната кампања, кои се спротивни на одредбите на овој законик поднесува барање за поведување на прекршочна постапка или пријава до надлежниот јавен обвинител во рок од 30 дена од денот на утврдувањето на неправилностите.

Член 85–а

1. Радиодифузерите и печатените медиуми во Република Македонија се должни да поднесат извештај за рекламниот простор искористен од секој од организаторите на изборната кампања и средствата кои се платени или се побаруваат по таа основа.
2. Извештајот од ставот (1) на овој член се поднесува најдоцна 15 дена по денот на завршување на изборната кампања.
3. Извештајот од ставот (1) на овој член се поднесува до Државната изборна комисија, Државниот завод за ревизија и до Државната комисија за спречување на корупцијата, кои се должни да го објават на своите интернет страници.
4. Извештајот од ставот (1) на овој член се поднесува на образец пропишан од министерот за финансии.

Член 85–б

Ревизорските извештаи од извршената ревизија на финансиските извештаи на организаторите на изборната кампања Државниот завод за ревизија ги објавува на својата веб страница во рокот утврден со закон.

9. Надомест на трошоците за избори

Член 86

1. Право на надоместок на трошоци за избори имаат организаторите на изборната кампања од чии листи на кандидати се избрани кандидат за претседател на Републиката, кандидати за пратеници, членови на совет, односно кандидат за градоначалник во висина од 15 денари по добиен глас.
2. Право на надоместок на трошоци за избори имаат организаторите на изборна кампања од чии листи на кандидати не е избран кандидат за претседател на Републиката, кандидат за пратеник, кандидат за член на совет, односно кандидат за градоначалник во висина од 15 денари по добиен глас ако освоиле најмалку 1,5% од вкупниот број гласови од излезените граѓани на ниво на Републиката, изборната единица односно општината.
3. Надоместокот на трошоците за избори ќе се исплати од Буџетот на Република Македонија, односно од буџетот на општината и на градот Скопје најдоцна во рок од три месеца по поднесувањето на финансискиот извештај за изборната кампања врз основа на извештајот на Државната изборна комисија за спроведените избори.
4. Надоместокот на трошоците за избори се определува со одлука на Собранието, советот на општината и на градот Скопје.

Член 87

Надлежниот орган врз основа на одлуката од членот 86 став (4) на овој законик ќе донесе решение за неисплаќање на надоместок на трошоците на организаторите на изборната кампања во согласност со членот 85 став (6) од овој законик.

VII. СПРОВЕДУВАЊЕ НА ИЗБОРИТЕ

1. Средства за спроведување на изборите

Член 88

1. Средствата за спроведување на изборите се обезбедуваат од Буџетот на Република Македонија и со нив располага Државната изборна комисија.
2. Од средствата наменети за изборите две третини служат за покривање на трошоците поврзани со изборните дејствија на органите за спроведување на изборите.
3. Една третина од средствата за спроведување на изборите служи за покривање на дел од трошоците што ги направиле организаторите на изборната кампањата чии кандидати се избрани.
4. За спроведување на локалните избори средства се обезбедуваат од буџетот на општината и градот Скопје и со нив располага општинската изборна комисија, односно Изборната комисија на градот Скопје, а средства за изборниот материјал се обезбедуваат од Буџетот на Република Македонија и со нив располага Државната изборна комисија.

2. Изборен материјал

Член 89

Изборниот материјал за спроведување на изборите се состои од:

* кутии за гласање и паравани,
* обрасци на записници и дневник за работа на избирачкиот одбор,
* блок со гласачки ливчиња според изводот од Избирачкиот список,
* листи на кандидати,
* потпишан извод од Избирачкиот список,
* средства за обележување и проверка на лицата кои гласале (УВ ламба, спреј и перниче),
* печати,
* упатство за гласање и
* друг материјал потребен за гласање.

Член 90

1. Упатството за гласање се истакнува на видно место на гласачкиот параван и на други видни места на гласачките места во согласност со Упатството издадено од Државната изборна комисија. Упатството е печатено на македонски јазик и неговото кирилско писмо и на јазиците и писмата на заедниците наведени во Преамбулата на Уставот на Република Македонија.
2. Листите на кандидати ќе бидат истакнати во просторијата за гласање.

3. Предавање на изборниот материјал

Член 91

1. Државната изборна комисија изборниот материјал го предава на општинските изборни комисии најдоцна во рок од 72 часа пред денот определен за одржување на изборите.
2. Државната изборна комисија изборниот материјал за гласање во ДКП го предава на овластено лице во Министерството за надворешни работи најдоцна десет дена пред денот на одржување на изборите.

(3) Министерството за надворешни работи изборниот материјал на ДКП го доставува веднаш, а најдоцна во рок од 24 часа по приемот.

(4) За предавањето на изборниот материјал се составува записник во кој треба посебно да се наведе вкупниот број на гласачки ливчиња со сериските броеви и потребниот број листи на кандидати што се истакнуваат во просториите за гласање.

Член 92

1. Општинската изборна комисија е должна еден ден пред денот определен за одржување на изборите да го предаде изборниот материјал на избирачките одбори на територијата на Република Македонија.
2. За предавањето на изборниот материјал од општинската изборна комисија на избирачките одбори се составува записник во кој треба да се наведе вкупниот број на гласачки ливчиња со сериските броеви и друг материјал потребен за гласање.
3. Записникот го потпишуваат претседателот и членовите на избирачкиот одбор и членот на општинската изборна комисија кој го предава материјалот.
4. Ако присутните претставници на подносителите на листи имаат забелешки за предавањето на изборниот материјал, тие имаат право да им се овозможи да бидат евидентирани во записникот и тие да бидат основа во постапката за заштита на избирачкото право.
5. Ако на присутните претставници на подносителите на листи не им бидат евидентирани забелешките од ставот (4) на овој член во записникот, имаат право забелешките да ги до-стават до општинската изборна комисија во рок од 5 часа по потпишувањето на записникот.
6. При предавање на изборниот материјал право на присуство имаат и овластените набљудувачи.

4. Гласачко ливче

Член 93

1. Гласачкото ливче се печати на македонски јазик и неговото кирилско писмо.
2. Името на подносителот на листата, името и презимето на кандидатот, односно носителот на листата се пишуваат на македонски јазик и неговото кирилско писмо.
3. За припадниците на заедниците, името на подносителот на листата и името и презимето на кандидатот, односно носителот на листата се пишуваат на македонски јазик и неговото кирилско писмо и на јазикот и писмото на заедницата на која тие припаѓаат.
4. Во општините во кои најмалку 20% од граѓаните зборуваат службен јазик различен од македонскиот јазик, гласачките ливчиња за избори се печатат покрај на македонски јазик и неговото кирилско писмо и на службениот јазик и писмо што го употребуваат граѓаните во таа општина.

Член 94

1. На гласачкото ливче ако има кандидати, односно носители на листа со исто име и презиме, тогаш се наведува и почетната буква на нивното средно име.
2. На гласачкото ливче кандидатите, односно подносителите на листите се наведени по оној редослед кој е утврден во единствената листа на кандидати.
3. Гласачкото ливче содржи дел за гласање и дел кој останува на кочанот.

За претседател на Републиката

Член 95

1. Делот од гласачкото ливче за гласање за избор на претседател на Републиката содржи:

* назив на гласачкото ливче, општина и број на гласачкото место за гласањето во Република Македонија,
* назив на гласачкото ливче, седиштето на ДКП за гласање во странство,
* реден број, име и симбол (ако го има) на подносителот на листата и
* име и презиме на кандидатите врз основа на податоците од матичната евиденција.

1. Делот од гласачкото ливче што останува на кочанот на блокот го содржи серискиот број на гласачкото ливче, општината односно седиштето на ДКП и бројот на гласачкото место.
2. Во називот на гласачкото ливче е содржано знамето на Република Македонија.

За пратеници

Член 96

1. Делот од гласачкото ливче за гласање за избор на пратеници содржи:

* назив на гласачкото ливче, бројот на изборната единица, општината и бројот на гласачкото место, реден број, име и симбол (ако го има) на подносителот на листата и
* име и презиме на носителот на листата врз основа на податоците од матичната евиденција.

1. Делот од гласачкото ливче кој останува на кочанот на блокот содржи сериски број на гласачкото ливче, бројот на изборната единица, општината и бројот на гласачкото место.
2. Во називот на гласачкото ливче се содржани бројот на изборната единица и знамето на Република Македонија.

За членови на совет

Член 97

1. Делот од гласачкото ливче за гласање за избор на членови на совет содржи:

* назив на гласачкото ливче, бројот на гласачкото место и општината,
* реден број, име и симбол (ако го има) на подносителот на листата и
* име и презиме на носителот на листата врз основа на податоците од матичната евиденција.

1. Делот од гласачкото ливче кој останува на кочанот на блокот ги содржи серискиот број на гласачкото ливче, општината и бројот на гласачкото место.
2. Во називот на гласачкото ливче за избор на членови на советот се содржи името на општината, односно градот Скопје за кои се врши изборот.

За градоначалник

Член 98

1. Делот од гласачкото ливче за гласање за избор на градоначалник содржи:

* назив на гласачкото ливче, број на гласачкото место и општина,
* име и симбол (ако го има) на подносителот на листата и
* реден број, име и презиме на кандидатите врз основа на податоците од матичната евиденција.

1. Делот од гласачкото ливче кој останува на кочанот на блокот содржи сериски број на гласачкото ливче, општината и бројот на гласачкото место.
2. Во називот на гласачкото ливче за избор на градоначалник се содржи името на општината, односно градот Скопје за кои се врши изборот.

5. Гласачко место

Член 99

1. За секое избирачко место се определува местото (просторија во објектот) на кое се врши гласањето (во натамошниот текст: гласачко место).
2. Во просторијата во местото определено за гласање се истакнуваат листите на кандидати.

Член 100

1. Претседателот и членовите на избирачкиот одбор најдоцна еден час пред почетокот на гласањето се собираат во просторијата за гласање и утврдуваат:

* дали просторијата е во истата состојба како што ја оставиле на денот пред изборите,
* дали изборниот материјал е во иста состојба како што бил на денот пред изборите и
* дали гласачката кутија е празна.

1. Избирачкиот одбор составува записник за утврдената состојба, кој го потпишуваат претседателот и членовите на одборот.
2. Забелешките на претседателот и членовите на избирачкиот одбор се констатираат во записникот.
3. Ако овластените присутни претставници на подносителите на листите имаат забелешки, претседателот е должен да им овозможи да бидат евидентирани во записникот и тие да бидат основа во постапката за заштита на избирачкото право.
4. Ако забелешките на овластените присутни претставници на подносителите на листите од ставот (4) на овој член не им бидат евидентирани во записникот, имаат право забелешките да ги достават до општинската изборна комисија во рок од 5 часа по потпишувањето на записникот.
5. Право на присуство при утврдувањето на состојбата пред почетокот на гласањето имаат и овластените набљудувачи.

6. Времетраење на гласањето

Член 101

1. Гласањето започнува во 7,00 часот и трае непрекинато до 19:00 часот, a во ДКП се почитува временската разлика во земјата, односно од 7,00 до 19,00 часот согласно со сметањето на времето во соодветната земја.
2. Во 19,00 часот гласачкото место се затвора, а на избирачите кои се затекнале во објектот каде што се гласа им се овозможува да гласаат.
3. Избирачкиот одбор може да го затвори гласачкото место и пред истекот на рокот од ставот (1) на овој член, по претходна согласност од надлежната општинска изборна комисија, ако гласале сите избирачи запишани во изводот од Избирачкиот список но не започнува со броење на гласовите пред 19,00 часот.

7. Обезбедување на гласачкото место

Член 102

1. Полицијата го обезбедува гласачкото место непрекинато почнувајќи од 6,00 часот до 19,00 часот.
2. По затворањето на гласачкото место, за време на сумирањето на резултатите полицијата го обезбедува објектот и просторијата во која е сместено гласачкото место и избирачкиот одбор и ги отстранува сите неовластени лица од објектот.
3. Полицијата го обезбедува избирачкиот одбор до предавање на записникот и изборниот материјал на општинската изборна комисија односно Изборната комисија на градот Скопје, ако е тоа побарано од страна на избирачкиот одбор.

8. Надлежност на избирачкиот одбор за време на гласањето

Член 103

1. Избирачкиот одбор се грижи за одржување на редот и мирот на гласачкото место.
2. Избирачкиот одбор може да го отстрани секое лице кое го нарушува редот и мирот на гласачкото место.
3. Објектот во кој е сместено гласачкото место и приодот до него за време на спроведување на гласањето го обезбедува полиција.
4. Избирачкиот одбор може да побара помош од полицијата за воспоставување ред на гласачкото место.
5. Никој не смее да дојде на гласачкото место вооружен, освен полицијата во случајот предвиден во ставовите (3) и (4) на овој член.
6. Во објектот и просторијата каде што се изведува гласањето и во нејзина близина, избирачкиот одбор во соработка со полицијата е должен да ги отстрани пропагандните материјали.
7. Полицијата по барање на претседателот или заменикот на претседателот на избирачкиот одбор е должна да ги отстрани неовластено присутните лица во објектот и просторијата за гласање, како и неовластено присутните лица од објектот каде што се изведува гласањето во радиус од 100 метра.

Член 104

1. Избирачкиот одбор може да го прекине гласањето, ако на гласачкото место се наруши редот сé додека тој не се воспостави.
2. Гласањето може да се прекине и во случај на временски непогоди или други вонредни околности.
3. Избирачкиот одбор ќе го прекине гласањето ако приодот до гласачкото место не го обезбедува полиција, а за тоа имало потреба или ако таа е повикана и не се одзвала на повикот.
4. Претседателот или заменикот на претседателот на избирачкиот одбор може да ја повика полицијата во просторијата каде што се гласа доколку има потреба од тоа.
5. Ако гласањето е прекинато подолго од 1 час, гласањето ќе продолжи за онолку време колку што траел прекинот, но не подолго од 3 часа.
6. Причините за прекинот на гласањето и времето за кое гласањето се прекинало се внесуваат во записникот.

9. Права и обврски на подносителите на листи и овластените набљудувачи за време на гласањето

Член 105

1. Претставниците на подносителите на листите, доколку имаат забелешки на работата на избирачкиот одбор за време на гласањето, можат да укажат на неправилностите, со цел тие да бидат отстранети.
2. Претседателот на избирачкиот одбор е должен на присутните претставници на подносителите на листите, ако имаат забелешки, да им се овозможи да бидат евидентирани во записникот и тие да бидат основа во постапката за заштита на избирачкото право.
3. Ако забелешките од ставот (2) на овој член на претставниците на подносителите на листи не се евидентирани во записникот, тие имаат право да ги достават до општинската изборна комисија во рок од 5 часа по потпишувањето на записникот.
4. Акредитираните набљудувачи, доколку имаат забелешки на работата на избирачкиот одбор имаат право да ги евидентираат во дневникот на избирачкото место.
5. Претставниците на подносителите на листите и aкредитираните набљудувачи можат од непосредна близина да го следат утврдувањето на идентитетот на избирачот кој пристапува на гласање.

Член 106

(1) Претседателот, членовите на општинските изборни комисии и избирачките одбори, односно избирачките одбори за гласање во ДКП и нивните заменици, како и претставниците на подносителите на листи и набљудувачите за време на гласањето и на местото на гласањето не смеат да носат ознаки или симболи на политичка партија, коалиција или кандидат.

(2) Овластените претставници на подносителите на листи за време на гласањето и на местото на гласањето носат беџ со бројот на избирачкото место за кое се овластени.

(3) Избирачкиот одбор може да го отстрани секое лице кое при гласањето користи мобилен телефон или апарат за сликање на гласачкото ливче.

10. Гласање

Член 107

1. Гласањето се врши лично на гласачките места во Република Македонија и во ДКП.
2. Гласање за друго лице е забрането, освен во случаите предвидени во членот 111 од овој законик.

Утврдување на идентитетот на гласачот

Член 108

1. Избирачите пристапуваат да гласаат еден по еден.
2. Кога избирачот пристапува да гласа избирачкиот одбор проверува дали избирачот е на соодветното гласачко место и со ултравиолетова ламба проверува дали има небришлив белег на ноктот и палецот на десната рака.
3. Кога избирачот пристапува да гласа избирачкиот одбор го проверува неговиот личен идентитет.
4. Личниот идентитет избирачот го докажува со лична карта или патна исправа.
5. Избирачкиот одбор, по утврдувањето на идентитетот на избирачот, го заокружува неговиот реден број во изводот од Избирачкиот список и избирачот го става својот потпис, а ако е неписмен става отпечаток од десниот показалец. Ако избирачот нема десен показалец, тој ќе стави отпечаток од неговиот лев показалец, а доколку нема ни лев показалец, не се става отпечаток.
6. По идентификацијата, избирачот добива гласачко ливче и му се обележува со спреј палецот на десната рака, односно палецот на левата рака, доколку нема палец на десната, притоа внимавајќи со спрејот да се опфати и ноктот на палецот. Ако избирачот нема палец на двете раце нема да се врши обележување.

11. Начин на гласање

Член 109

1. Гласањето се врши со едно гласачко ливче за секој вид на избори утврдени со овој законик.
2. Гласачкото ливче се откинува од кочанот на блокот по нумерички редослед, му се става печат на предната страна и потоа му се дава на избирачот.
3. На избирачот му се објаснува начинот на гласањето и му се овозможува да гласа.
4. Избирачот гласа истовремено кога се одржуваат два или повеќе видови на избори или референдумско изјаснување.

Член 110

Избирачот гласањето го врши на тој начин што го заокружува редниот број пред подносителот на листата, односно редниот број пред кандидатот за којшто се определил да гласа и гласачкото ливче преклопено го става во кутијата за гласање.

Гласање на немоќно или болно лице

Член 111

1. Избирачот кој не е во можност да гласа на гласачкото место (немоќно или болно лице според упатството на Државната изборна комисија), а сака да гласа, за тоа ќе ја извести општинската изборна комисија односно Изборната комисија на градот Скопје најдоцна три дена пред денот определен за гласање.
2. Известувањето од ставот (1) на овој член може да се даде и преку полномошник.
3. Избирачкиот одбор на лицето од ставот (1) на овој член ќе му овозможи да гласа во неговиот дом еден ден пред одржувањето на изборите на начин со кој се обезбедува тајноста на гласањето.
4. Избирачкиот одбор за гласањето од ставот (3) на овој член обезбедува посебна кутија за гласање која се носи празна во домот каде што се наоѓа избирачот.
5. Гласањето од ставот (3) на овој член избирачкиот одбор го внесува во записникот.
6. За денот и часот на гласањето од ставот (3) на овој член претседателот на општинската изборна комисија односно Изборната комисија на градот Скопје писмено ги известува претставниците на подносителите на листите.

Гласање на избирач кој не може да гласа сам

Член 112

1. Избирачот кој има физички недостаток или е неписмен и поради тоа не може да гласа на начин утврден со овој законик, има право со себе да доведе лице кое ќе му помогне при гласањето.
2. Ако избирачот од ставот (1) на овој член не доведе со себе лице кое ќе му помогне при гласањето, тогаш избирачкиот одбор ќе определи друго лице од редот на избирачите.
3. Лицето кое ќе му помага на друго лице при гласањето не смее да биде од редот на членовите на избирачкиот одбор, претставниците на подносителите на листите или набљудувачите.
4. Едно исто лице може да помогне при гласањето најмногу на двајца избирачи од ставот (1) на овој член.
5. Избирачкиот одбор на лицето од ставовите (1) и (2) на овој член ќе му укаже дека со неговата помош не треба да влијае врз одлуката на избирачот.
6. Гласањето од ставот (1) на овој член избирачкиот одбор го внесува во записникот.

Гласање на избирачи кои се на отслужување на воениот рок, воена вежба, на издржување казна затвор или во притвор

Член 113

1. Избирачите кои на денот на гласањето се наоѓаат на издржување казна затвор или се во притвор, гласаат во казнено-поправните домови.
2. Општинската изборна комисија е должна по добивиње на списоците за избирачите од ставот(1) на овој член, веднаш да ги достави до казнено-поправните домови каде што избирачите се на издржување казна затвор или се во притвор.
3. За избирачите од ставовите (1) и (2) на овој член изборите ги спроведува избирачкиот одбор од најблиското избирачко место или посебен избирачки одбор согласно со овој законик и упатството на Државната изборна комисија, еден ден пред денот определен за гласање, а за гласањето се известуваат и претставниците на подносителите на листите заради нивно присуство на гласањето.
4. За гласањето од ставот (3) на овој член избирачкиот одбор составува посебни записници.
5. Записниците и изборниот материјал по завршувањето на гласањето се доставуваат до соодветните општински изборни комисии.

Член 113–а

1. Избирачите кои на денот на гласањето се на привремена работа или престој во странство гласаат во ДКП односно конзуларните канцеларии еден ден пред денот на одржувањето на изборите во Република Македонија.

(2) Гласањето во странство се спроведува во ДКП или конзуларните канцеларии на Република Македонија во странство:

Република Албанија –Тирана;

Република Австрија- Виена која ги покрива Словачката Република и Јапонија;

Австралија-Камбера и Мелбурн;

Кралство Белгија-Брисел која го покрива Големото Војводство Луксембург;

Босна и Херцеговина-Сараево;

Република Бугарија-Софија која ја покрива и Република Молдавија;

Канада-Отава и Торонто;

Народна Република Кина-Пекинг која ги покрива Демократска Народна Република Кореја, Монголија и Социјалистичка Република Виетнам;

Република Хрватска-Загреб;

Кралство Данска – Копенхаген;

Арапска Република Египет-Каиро;

Република Естонија-Талин;

Француска Република -Париз и Стразбур која ја покрива Португалската Република;

Сојузна Република Германија-Берлин , Бон и Минхен;

Република Грција-Атина и Солун;

Република Унгарија-Будимпешта;

Индија-Њу Делхи;

Италија –Рим и Венеција која ја покрива Малта;

држава Израел-Тел Авив;

Света Столица Ватикан ;

Кралство Холандија-Хаг;

Република Полска-Варшава;

Романија-Букурешт;

Руска Федерација – Москва која ја покрива Република Белорусија;

Република Србија-Белград;

Република Словенија-Љубљана;

Кралство Шпанија-Мадрид;

Кралство Шведска-Стокхолм која ја покрива Република Финска;

Швајцарска Конфедерација-Берн и Женева која го покрива Принципатот Лихтенштајн;

Република Турција-Анкара и Истанбул која ги покрива Саудиска Арабија, Обединети Арапски Емирати, Република Казахстан, Киргистанската Република, Азербејџанската Република и Република Узбекистан;

Украина-Киев;

Обединето Кралство на Велика Британија и Северна Ирска-Лондон која ги покрива Ирска и Република Исланд;

САД-Вашингтон, Детроид, Чикаго и Њујорк;

Држава Катар-Доха;

Црна Гора-Подгорица;

Чешка Република-Прага;

Република Косово-Приштина и

Кралство Норвешка-Осло.

(3) Државната изборна комисија е должна веднаш по добивањето на изборниот материјал да го достави на ДКП преку Министерството за надворешни работи.

(4) За избирачите од ставот (1) на овој член изборите ги спроведуваат избирачките одбори за гласање во ДКП.

(5) Избирачките одбори за гласање во ДКП составуваат записници.

(6) Гласачките ливчиња се ставаат во посебни коверти на кои е назначено седиштето на ДКП и изборната единица и се запечатуваат.

(7) Записниците, запечатените коверти и другиот изборен материјал по завршувањето на гласањето избирачките одбори преку Министерството за надворешни работи ги доставуваат до Државната изборна комисија.

(8) Државната изборна комисија врши сумирање и утврдување на резултатите од гласањето во странство.

12. Сумирање и утврдување на резултатите од гласањето на гласачките места

Член 114

Резултатите од гласањето на гласачкото место од страна на избирачкиот одбор се сумираат и утврдуваат на начин што:

* се пребројуваат неупотребените гласачки ливчиња и по пребројувањето, прво се кине десниот долен агол, а потоа се ставаат во посебен плик кој се затвора, запечатува и врз него се запишува бројот на избирачкото место и вкупниот број на неупотребените ливчиња,
* се утврдува вкупниот број на избирачи кои гласале и ставиле потпис, или само отпечаток од запишаните во изводот од Избирачкиот список,
* се отвора гласачката кутија и се пристапува кон пребројување на гласовите,
* со ждрепка се определува еден член кој ќе ги вади и отвора гласачките ливчиња едно по едно од гласачката кутија и ќе му ги предава на претседателот на избирачкиот одбор,
* гласачкото ливче се покажува на сите членови на избирачкиот одбор, на присутните претставници на подносителите на листите и на набљудувачите,
* избирачкиот одбор утврдува дали гласачкото ливче е важечко или не и за која листа на кандидати, односно за кандидат е гласано и
* се регистрира дадениот глас, а гласачкото ливче се става на соодветно место и се пристапува кон вадење ново ливче од гласачката кутија.

Важечко гласачко ливче

Член 115

1. Гласачкото ливче е важечко ако е во согласност со членот 110 од овој законик.
2. За важечко гласачко ливче се смета и она гласачко ливче од кое на сигурен и недвосмислен начин може да се утврди за која листа на кандидат, односно листа на кандидати избирачот гласал.
3. Гласачкото ливче е неважечко ако не е пополнето или има заокружено повеќе листи на кандидати или кандидат.

Записник за гласање

Член 116

1. Избирачкиот одбор во записникот за гласање ги внесува следниве податоци: редниот број на избирачкото место; бројот на решението за формирање на избирачкиот одбор; времето на започнувањето и завршувањето на гласањето; вкупниот број на избирачи во избирачкото место според изводот од Избирачкиот список; вкупниот број на избирачи кои гласале; вкупниот број на болни и немоќни лица кои гласале; вкупниот број на гласачки ливчиња ставени во гласачката кутија; вкупниот број на гласачки ливчиња што не се употребени и вкупниот број на неважечки гласачки ливчиња и вкупниот број гласови кои ги добила секоја листа на кандидати одделно.
2. Записникот содржи посебен табеларен дел за сумирањето и утврдувањето на резултатите од избирачкото место.
3. Во записникот се внесуваат и забелешки дадени од членовите на избирачкиот одбор.

Член 117

1. Записникот го потпишуваат претседателот и членовите на избирачкиот одбор.
2. Записникот е важечки ако е потпишан од мнозинството членови на избирачкиот одбор чии потписи се депонирани.
3. Претседателот на избирачкиот одбор треба да ги наведе причините за непотпишување на записникот од член на одборот.
4. Ако записникот не е потпишан од мнозинството членови на избирачкиот одбор, записникот го составува и потпишува општинската изборна комисија односно Изборната комисија на градот Скопје, врз основа на целокупниот изборен материјал.
5. Претседателот на избирачкиот одбор е должен на присутните претставници на подносителите на листите ако имаат забелешки, да им се овозможи да бидат евидентирани во записникот и тие да бидат основа во постапката за заштита на избирачкото право.
6. Ако забелешките на претставниците на подносителите на листите од ставот (5) на овој член не се евидентирани во записникот, тие имаат право да ги достават до општинската изборна комисија односно Изборната комисија на градот Скопје во рок од 5 часа од составувањето на записникот и тие забелешки можат да бидат основа за приговор.
7. Акредитираните набљудувачи, доколку имаат забелешки, имаат право да ги евидентираат во дневникот на избирачкото место.

Предавање на изборниот материјал на општинската изборна комисија

Член 118

1. Записниците и другиот изборен материјал, избирачкиот одбор ги доставува до општинската изборна комисија односно Изборната комисија на градот Скопје, во рок од 5 часа по завршувањето на гласањето.
2. Примерок од записниците направени како копија под индиго добива секој претставник на подносителот на листата, а aкредитираните набљудувачи примерок од табеларниот дел од записникот. Оригиналниот примерок, кој претходно е со печат од Државната изборна комисија, се доставува до општинската изборна комисија односно Изборната комисија на градот Скопје.
3. Избирачкиот одбор веднаш по завршувањето на дејствијата од ставовите (1) и (2) на овој член ги објавува и истакнува сумираните резултати од извршеното гласање на гласачкото место.
4. Изборниот материјал до општинската изборна комисија односно Изборната комисија на градот Скопје го доставува претседателот на избирачкиот одбор во придружба на заинтересирани членови на избирачкиот одбор, или претставници на подносителите на листите и претставници од полицијата, ако за тоа има потреба.
5. За предавањето на материјалот од ставот (1) на овој член се составува посебен записник.

Член 118-а

(1) Записниците и другиот изборен материјал од гласањето во ДКП избирачкиот одбор му ги предава на надлежното лице од ДКП кое го определува Државната изборна комисија (во натамошниот текст: надлежно лице од ДКП) во рок од пет часа по завршување на гласањето. За ова предавање се составува посебен записник.

(2) Примерок од записниците од гласање во ДКП направени како копија под индиго добива секој претставник на подносителот на листата, а овластените акредитирани набљудувачи добиваат примерок од табеларниот дел од записникот. Оригиналниот примерок кој претходно е со печат од Државната изборна комисија се доставува до надлежното лице од ДКП.

(3) Надлежното лице од ДКП е должно записникот од гласањето во ДКП, целокупниот изборен материјал од гласњето во ДКП и еден примерок од посебниот записник од ставот (1) на овој член веднаш по дипломатска пошта да ги достави до Државната изборна комисија.

13. Сумирање и утврдување на резултатите од гласањето за избор на претседател на Републиката

Член 119

(1) Општинската изборна комисија во рок од 5 часа од приемот на целокупниот изборен материјал од избирачките одбори ги сумира резултатите од гласањето за листата на кандидати од избирачките места за која е надлежна и ги предава на Државната изборна комисија.

(2) За својата работа општинската изборна комисија составува записник.

(3) Во записникот за гласањето се внесуваат податоци за сумираните гласови од гласањето, редниот број на избирачките места во изборната единица за која е надлежна, вкупниот број на избирачи за тие избирачки места запишани во изводите од Избирачкиот список, вкупниот број на избирачи што гласале, вкупниот број на болни и немоќни лица кои гласале, вкупниот број на неважечки гласачки ливчиња и вкупниот број на гласови што ги добила секоја листа на кандидати од избирачките места за кои таа општинска изборна комисија е надлежна.

(4) Во записникот се внесуваат и забелешките дадени од членовите на општинската изборна комисија.

Член 119-а

(1) Записникот од членот 119 на овој законик го потпишуваат претседателот и членовите на општинската изборна комисија.

(2) Записникот е важечки ако е потпишан од мнозинството членови на општинската изборна комисија.

(3) Претседателот на општинската изборна комисија е должен да ги наведе причините за непотпишување на записникот од член на комисијата.

(4) Претседателот на општинската изборна комисија е должен на присутните претставници на подносителите на листите ако имаат забелешки, да им се овозможи да бидат евидентирани во записникот и тие да бидат основа во постапката за заштита на избирачкото право.

(5) Примерок од записникот добива и секој претставник на подносителот на листата, а акредитираните набљудувачи добиваат примерок од табеларниот дел од записникот.

Прв круг

Член 120

За претседател на Републиката е избран кандидатот кој добил мнозинство гласови од вкупниот број избирачи запишани во Избирачкиот список.

Втор круг

Член 121

1. Ако во првиот круг ниту еден кандидат за претседател на Републиката не го добил потребното мнозинство гласови, во вториот круг се гласа за двајца кандидати кои во првиот круг добиле најмногу гласови.
2. Вториот круг на гласање се одржува во рок од 14 дена од завршувањето на првиот круг на гласањето.

(3) За претседател е избран кандидатот кој добил мнозинство гласови од избирачите кои гласале, доколку гласале повеќе од 40% од избирачите.

Повторување на гласањето

Член 122

1. Доколку и во вториот круг на гласање ниту еден од кандидатите не го добил потребното мнозинство гласови, се повторува целата изборна постапка.
2. Ако за претседател на Републиката е предложен еден кандидат, а во првиот круг на гласање не го добил потребното мнозинство гласови, се повторува целата изборна постапка.

Изјава

Член 123

1. Пред преземањето на должноста, најдоцна во рок од десет дена од денот на објавувањето на конечните резултати, но не порано од денот на престанок на мандатот на претходниот претседател, претседателот на Републиката дава и потпишува свечена изјава пред Собранието, која гласи:

„Изјавувам дека функцијата претседател на Република Македонија ќе ја вршам совесно и одговорно, ќе го почитувам Уставот и законите и ќе го штитам суверенитетот, територијалниот интегритет и независноста на Република Македонија.”

1. Изјавата од ставот (1) на овој член претседателот на Република Македонија, избран врз основа на избори за претседател поради престанок на мандатот, ја дава во рок од три  
   дена од денот на објавувањето на конечните резултати.

14. Сумирање и утврдување на резултатите од гласањето за избор на пратеници

Член 124

Општинската изборна комисија во рок од 5 часа од приемот на целокупниот изборен материјал од избирачките одбори за кои таа е надлежна ги сумира резултатите од гласањето за листите на кандидати од избирачките места на соодветната изборна единица.

Записник за гласањето

Член 125

1. За својата работа општинската изборна комисија составува записник.
2. Во записникот за гласањето се внесуваат податоци за сумираните гласови од гласањето, и тоа: редниот број на избирачките места во изборната единица за која е надлежна, вкупниот број на избирачи за тие избирачки места запишани во изводите од Избирачкиот список, вкупниот број на избирачи што гласале, вкупниот број на болни и немоќни лица кои гласале; вкупниот број на неважечки гласачки ливчиња и вкупниот број на гласови што ги добила секоја листа на кандидати на ниво на изборна единица од избирачките места за кои таа општинска изборна комисија е надлежна.

Член 126

1. Записникот од членот 125 на овој законик го потпишуваат претседателот и членовите на општинската изборна комисија.
2. Записникот е важечки ако е потпишан од мнозинството членови на општинската изборна комисија.
3. Претседателот на општинската изборна комисија треба да ги наведе причините за непотпишување на записникот од член на комисијата.
4. Ако присутните претставници на подносителите на листите имаат забелешки, претседателот на општинската изборна комисија е должен на присутните претставници на подносителите на листите, ако имаат забелешки, да им се овозможи да бидат евидентирани во записникот и тие да бидат основа во постапката за заштита на избирачкото право.
5. Примерок од записникот добива и секој претставник на подносителот на листата, а акредитираните набљудувачи примерок од табеларниот дел од записникот.

15. Утврдување на резултатите и распределба на мандатите за избор на пратеници

Член 127

1. Државната изборна комисија ги сумира и ги утврдува вкупните резултати од гласањето во изборните единици.
2. Државната изборна комисија резултатите од гласањето ги утврдува врз основа на записниците со сумираните резултати од надлежната општинска изборна комисија и целокупниот изборен материјал.
3. Државната изборна комисија резултатите ги утврдува одделно за секоја изборна единица, според бројот на вкупните гласови што ги добиле листите на кандидати одделно врз основа на сумираните резултати од општинската изборна комисија за избирачките места во изборната единица за која е надлежна.
4. Утврдувањето на резултатите од изборите се врши со примена на Д’Хондт-овата формула.
5. По утврдувањето на вкупниот број дадени гласови за тој број на кандидати во изборната единица (таканаречена избирачка маса), секоја листа одделно се дели со низот делители 1, 2, 3, 4 итн. сé додека не се распределат според определениот принцип сите пратенички места во изборната единица.
6. Количниците од делењето од ставот (5) на овој член се редат по големина при што се релевантни онолку најголеми количници колку што се избираат пратеници во изборната единица.
7. Листата на кандидати добива толкав број на пратенички места колку што има најголеми количници од бројот на количниците од ставот (6) на овој член.
8. Ако во доделувањето на последното пратеничко место се јават два идентични количника, мандатот се доделува со ждрепка.
9. При распределбата на пратеничките места за избрани се сметаат онолку кандидати колку што места добила листата.

(10) Од листата на кандидати се избрани кандидатите наведени во листата според утврдениот редослед.

Член 127-а

(1) Државната изборна комисија ги сумира и ги утврдува вкупните резултати од гласањето во трите изборни единици во Европа и Африка, во Северна и Јужна Америка и во Австралија и Азија.

(2) За пратеник е избран кандидатот кој добил поголем број на гласови од избирачите кои гласале**,** но не помалку од 2% од вкупниот број на запишани избирачи во изборната единица.

Член 128

1. Државната изборна комисија за утврдувањето на резултатите од гласањето во изборната единица составува записник одделно за секоја изборна единица.
2. Во записникот се внесуваат податоци за резултатите од гласањето, и тоа:

* вкупниот број на избирачки места,
* вкупниот број на избирачи запишани во изводите од избирачкиот список за изборната единица,
* вкупниот број на болни и немоќни лица,
* вкупниот број на избирачи што гласале,
* вкупниот број на неважечки ливчиња,
* вкупниот број гласови што ги добила секоја листа на кандидати одделно,
* бројот на добиени пратенички места од листата на кандидати и
* името и презимето на избраните кандидати.

Член 129 е избришан

16. Сумирање, утврдување на резултатите од гласањето за избор на членови на совет и распределба на мандатите

Член 130

1. Општинската изборна комисија ги пресметува вкупните резултати од гласањето во општината.
2. Општинската изборна комисија резултатите од гласањето ги пресметува врз основа на записниците со сумираните резултати од избирачките одбори и целокупниот изборен материјал.
3. Општинската изборна комисија резултатите ги утврдува според бројот на гласовите што ги добиле листите на кандидати за членови на советот одделно врз основа на сумираните резултати од избирачките одбори.
4. Изборната комисија на градот Скопје резултатите од гласањето за членови на Советот ги утврдува според бројот на гласовите што ги добиле листите на кандидати за членови на Советот одделно, врз основа на сумираните резултати добиени од општинските изборни комисии на подрачјето на градот Скопје.
5. Утврдувањето на резултатите од изборите се врши со примена на Д’Хондт-овата формула.
6. По утврдувањето на вкупниот број дадени гласови за секоја листа на кандидати (таканаречена избирачка маса), секоја листа одделно се дели со низот делители 1, 2, 3, 4 итн. сé до бројот на членовите на советот кои се избираат во општината и градот Скопје.
7. Количниците од делењето од ставот (6) на овој член се редат по големина при што релевантни се онолку најголеми количници колку што се избираат членови на советот.
8. Листата на кандидати за членови на советот добива толкав број на советнички места колку што има најголеми количници од бројот на количниците од ставот (6) на овој член.
9. Ако во доделувањето на последното советничко место се јават два идентични количника, мандатот се доделува со ждрепка.

(10) При распределбата на советничките места за избрани се сметаат онолку кандидати колку што места добила листата.

(11) Од листата на кандидати за членови на советот се избрани кандидатите наведени во листата според утврдениот редослед.

Член 131

1. Општинската изборна комисија за утврдувањето на резултатите од гласањето составува записник.
2. Во записникот се внесуваат податоци за резултатите од гласањето, и тоа:

* вкупниот број на избирачки места во општината и градот Скопје,
* вкупниот број на избирачи запишани во изводите од Избирачкиот список за општината и градот Скопје,
* вкупен број на болни и немоќни лица кои гласале,
* вкупниот број на избирачи кои гласале,
* бројот на неважечки ливчиња,
* вкупниот број гласови што ги добила секоја листа на кандидати одделно,
* бројот на добиени советнички места од листата на кандидати и
* името и презимето на избраните кандидати.

1. Примерок од записникот добива и секој претставник на подносителот на листата, а aкредитираните набљудувачи примерок од табеларниот дел од записникот.

17. Утврдување на резултатите за избор на градоначалник

Прв круг

Член 132

1. Во првиот круг од гласањето за градоначалник е избран оној кандидат кој добил мнозинство гласови од избирачите кои гласале, доколку на изборите излегле една третина од вкупниот број на избирачи запишани во изводот од Избирачкиот список за соодветната општина.
2. Изборната комисија на градот Скопје резултатите од гласањето за градоначалник ги утврдува според бројот на гласовите што ги добиле листите на кандидати за градоначалник одделно, врз основа на сумираните резултати добиени од општинските изборни комисии на подрачјето на градот Скопје.
3. Ако за градоначалник е предложен еден кандидат, а во првиот круг на гласање не го добил потребното мнозинство гласови од ставот (1) на овој член, се повторува целата изборна постапка.

Втор круг

Член 133

1. Ако во првиот круг ниту еден кандидат за градоначалник не го добил потребното мнозинство гласови, согласно со членот 132 став (1) од овој законик, во вториот круг се гласа за двајцата кандидати кои во првиот круг добиле најмногу гласови.
2. Вториот круг на гласање се одржува во рок од 14 дена од денот на завршувањето на првиот круг на гласањето.
3. Во вториот круг на гласање за градоначалник е избран кандидатот кој добил поголем број гласови.

Именување на повереник до нови избори

Член 134

1. Ако и по вториот круг од кои било причини не се изврши избор на градоначалник, изборната комисија во рок од 15 дена од завршувањето на изборите ја известува Владата.
2. По добивањето на известувањето од ставот (1) на овој член, Владата во рок од 15 дена ќе именува повереник за вршење на работите од надлежност на градоначалникот.
3. Владата најдоцна во рок од 15 дена по денот на именувањето на повереник го известува претседателот на Собранието заради распишување на избори за градоначалник.

18. Објавување на резултатите од изборите

Државната изборна комисија

Член 135

1. Државната изборна комисија првичните резултати од изборите добиени по електронски пат ги објавува сукцесивно, а резултатите врз основа на податоците од записниците од општинските изборни комисии односно Изборната комисија на градот Скопје во рок од 12 часа по завршувањето на изборите.
2. Државната изборна комисија конечните резултати од изборите ги објавува веднаш, а најдоцна во рок од 24 часа од денот на нивната конечност.

Општинска изборна комисија

Член 136

1. Општинската изборната комисија првичните резултати од изборите за членови на совет, односно градоначалник ги објавува во рок од 7 часа по завршувањето на изборите врз основа на податоците од избирачките одбори и ги истакнува на огласна табла во општината и ги соопштува на јавните гласила.
2. Изборната комисија на градот Скопје првичните резултати од изборите за членови на совет, односно градоначалник ги објавува во рок од 10 часа по завршувањето на изборите врз основа на податоците од општинските изборни комисии за градот Скопје и ги истакнува на огласна табла во градот Скопје и ги соопштува на јавните гласила.
3. Конечните резултати од изборите за членови на совет и градоначалник општинските изборни комисии, односно Изборната комисија на градот Скопје ги објавуваат веднаш, а најдоцна во рок од 24 часа од денот на нивната конечност.

19. Избори за претседател на Републиката поради престанок на мандатот

Распишување на избори

Член 137

1. Кога Уставниот суд на Република Македонија ќе донесе акт со кој го утврдува настанувањето на условите за престанок на функцијата претседател на Република Македонија согласно со членот 81 став 8 од Уставот на Република Македонија, во рок од 24 часа го доставува до претседателот на Собранието и го објавува во “Службен весник на Република Македонија”.
2. Претседателот на Собранието, во рок од 48 часа од објавувањето на актот од ставот (1) на овој член, донесува акт за распишување на избори за избор на претседател на Републиката.

Постапка за собирање на потписи

Член 138

Собирањето на потписите во постапката за кандидирање за претседател на Републиката и јавниот увид во Избирачкиот список се спроведуваат пред Државната изборна комисија и започнуваат петтиот ден од денот на распишувањето на изборите за претседател на Републиката поради престанок на мандатот и траат десет дена.

Поднесување на листа на кандидат

Член 139

1. Листата на кандидати за претседател на Републиката се доставува до Државната изборна комисија, најдоцна шеснаесеттиот ден од денот на распишувањето на изборите.
2. Кандидатот може да се откаже од кандидатурата, најдоцна во рок од 17 дена од денот на распишувањето на изборите.

Надлежност на Државната изборна комисија

Член 140

1. Државната изборна комисија во рок од 24 часа по приемот на листите на кандидати за претседател, утврдува дали тие се поднесени во рокот предвиден со членот 139 став (1) од овој законик.
2. Ако Комисијата од ставот (1) на овој член по приемот на листата утврди дека се направени одделни пропусти, односно неправилности, ќе ги повика подносителите на листите веднаш, но најдоцна во рок од 24 часа од доставувањето на листата да ги отстранат констатираните пропусти или неправилности.
3. Ако Комисијата од ставот (1) на овој член утврди дека листите се поднесени во определениот рок и се составени во согласност со овој законик, односно констатираните пропусти и неправилности подносителите на листите ги отстраниле во рокот од ставот (2) на овој член, поднесените листи ќе ги потврди со решение во рок од 24 часа од приемот на листите, односно отстранувањето на пропустите или неправилностите.

Член 141

1. Ако Државната изборна комисија утврди дека листите се поднесени ненавремено, односно констатираните пропусти и неправилности подносителите на листите не ги отстраниле во рокот предвиден во членот 140 став (2) на овој законик, Комисијата поднесената листа во рок од 24 часа ќе ја отфрли со решение.
2. Против решението на Државната изборна комисија може да се поднесе тужба до Управниот суд во рок од 24 часа по приемот на решението.
3. Управниот суд е должен да донесе одлука по тужбата во рок од 24 часа по приемот на тужбата.
4. Тужбата од ставот (2) на овој член се поднесува преку Државната изборна комисија, а доставувањето на тужба по пошта не е дозволено.

Објавување на листите

Член 142

Државната изборна комисија утврдените листи ќе ги објави во “Службен весник на Република Македонија” најдоцна дваесет и првиот ден од денот на распишувањето на изборите.

Изборна кампања

Член 143

Изборната кампања започнува дваесет и вториот ден од денот на распишувањето на изборите и завршува 24 часа пред денот на одржувањето на изборите.

Организатор на изборната кампања

Член 144

Организаторот на изборната кампања задолжително отвора жиро-сметка со назнака “за изборна кампања”, врз основа на издадена потврда од Државната изборна комисија за поднесена листа на кандидат за претседател на Републиката.

Медиумско претставување

Член 145

1. Предлогот на одлуката за правилата за рамноправен пристап во медиумското претставување за избор на претседател на Републиката поради престанок на мандатот, Советот за радиодифузија ја доставува до Собранието најдоцна 15 дена по распишувањето на изборите, а Собранието ја донесува во рок од два дена од денот на приемот.
2. Одлуката од ставот (1) на овој член се објавува веднаш, а најдоцна во рок од 24 часа во “Службен весник на Република Македонија”.

Објавување на описите на избирачките места

Член 146

1. Државната изборна комисија копие од решението за определување на бројот и описот на секое избирачко место ќе го достави до општинската изборна комисија најдоцна десет дена пред денот определен за изборите.
2. Општинската изборна комисија најдоцна пет дена пред денот определен за одржување на изборите ќе ги објави на видно место описите на избирачките места кои се определени за гласање со назначување од кое подрачје избирачите ќе гласаат на определено избирачко место.

VIII. ЗАШТИТА НА ИЗБИРАЧКОТО ПРАВО

Член 147

1. Постапката за заштита на избирачкото право е итна.
2. Поднесоците (приговорите и жалбите) за заштита на избирачкото право се доставуваат до надлежните органи преку органите кои претходно одлучувале.

(3) Приговорите се поднесуваат во писмена форма и содржат:

- место, време, опис на направената повреда, сторителот и доказите на кои подносителот се повикува;

- име, презиме и потпис на подносителот на приговорот, односно на овластениот претставник и

- електронско сандаче за прием на писмена.

(4) Доставувањето на приговор и тужба по пошта не е дозволено.

(5) Приговорите можат да се поднесуваат и на посебни обрасци, пропишани од страна на Државната изборна комисија, објавени во "Службен весник на Република Македонија" и на интернет страницата на Државната изборна комисија.

(6) Доставувањето на приговори и тужби за гласање во изборните единици во Европа и Африка, во Северна и Јужна Америка и во Австралија и Азија не е дозволено по пошта, а се врши преку овластениот претставник во Република Македонија.

(7) Одлуките на Управниот суд се правосилни и против нив не може да се изјави жалба или друг вид на правна заштита.

1. Постапка за заштита на избирачкото право на подносителите на листите

Член 148

1. Секој подносител на листа на кандидати во постапката за гласање, сумирање и утврдување на резултатите од гласањето може да поднесе приговор до Државната изборна комисија.
2. Приговорот од ставот (1) на овој член се поднесува во рок од 48 часа по завршувањето на гласањето односно објавување на првичните резултати.
3. Државната изборна комисија е должна во рок од 48 часа по приемот на приговорот да донесе одлука.
4. Одлуката од ставот (3) на овој член се доставува во електронско сандаче за прием на писмена и одлуката се смета за доставена во рок од пет часа од доставувањето во електронското сандаче.

(5) Против одлуката на Државната изборна комисија, подносителот на приговорот по кој одлучувал Државната изборна комисија може да поднесе тужба до Управниот суд во рок од 48 часа од приемот на решението.

(6) Tужбата до Управниот суд подносителот ја заснова на основот и врз наводите истакнати во приговорот по кој е донесена првостепената одлука.

2. Постапка за заштита на избирачкото право на избирачите

Член 149

1. Секој избирач на кого му е повредено избирачкото право во постапката на спроведување на гласањето може да поднесе приговор до Државната изборна комисија во рок од 24 часа.
2. Секој избирач на кого му е повредено избирачкото право во постапката за спроведување на гласањето во странство може да поднесе приговор до Државната изборна комисија во рок од 24 часа по брза пошта, а времето на поднесување на приговорот се смета од времето на предавањето на пратката.
3. Првостепениот орган е должен во рок од 4 часа по приемот на приговорот да донесе одлука.
4. Против одлуката на првостепениот орган, односно Државната изборна комисија може да се поднесе тужба до Управниот суд, во рок од 24 часа по приемот на решението.
5. Ако одлуката од ставот (3) на овој член се однесува на одредено дејствие на избирачкиот одбор, a процесот на гласање е во тек, на избирачот ќе му се овозможи остварување на избирачкото право.

3. Одлучување на Управниот суд

Член 150

1. Управниот суд по тужбите од членовите 148 и 149 на овој законик решава во совет од петмина судии избрани по пат на ждрепка на јавна седница за која ги информираат овластените претставници по чии тужби се одлучува.
2. Управниот суд е должен да донесе одлука во рок од 48 часа по приемот на тужбата.
3. Управниот суд може да ја потврди или преиначи одлуката.
4. Одлуките по приговор и тужбата со самото донесување се објавуваат на интернет страницата на Управниот суд, Државната изборна комисија, градската изборна комисија и општинската изборна комисија и на друг соодветен начин.

IX. ПОНИШТУВАЊЕ И ПОВТОРУВАЊЕ НА ГЛАСАЊЕТО

Член 151

1. Државната изборна комисија по службена должност, или по поднесен приговор, со решение го поништува гласањето на гласачкото место во следниве случаи, ако:

* избирачкиот одбор не го спроведува гласањето на начин утврден со овој законик,
* е нарушена тајноста на гласањето,
* гласањето било прекинато подолго од 3 часа,
* полицијата не одговорила на барањето за интервенција од страна на избирачкиот одбор, а за тоа имало потреба и влијаело врз спроведувањето на гласањето на избирачкото место,
* бројот на гласачките ливчиња во гласачката кутија е поголем од бројот на избирачите што гласале и
* некое лице или лица гласале за други лица.

1. Државната изборна комисија во случаите од ставот (1) алинеи 1, 2, 5 и 6 на овој член, при одлучување по приговори ако фактите на кои се упатува во нив се внесени во записникот, е должна да изврши увид во целокупниот изборен материјал.
2. Државната изборна комисија со решение ќе го повтори гласањето на гласачките места во случаите од ставот (1) на овој член каде што гласањето е поништено само ако вкупниот број на запишани избирачи на тие избирачки места на ниво на изборна единица, град, односно општина влијае врз вкупните резултати.
3. Против решението од ставовите (1) и (3) на овој член може, во рок од 24 часа од приемот на решението, да се поднесе тужба до Управниот суд преку Државната изборна комисија.
4. Управниот суд е должен да постапи по тужбата во рок од 48 часа по нејзиниот прием.
5. Гласањето на гласачкото место кое е поништено ќе се повтори по 14 дена од денот на гласањето.

X. ПОВТОРНИ ИЗБОРИ

1. Престанување на мандатот и дополнителни избори за пратеници

Член 152

1. На пратеникот му престанува мандатот пред истекот на времето за кое е избран,  
   ако:

* поднесе оставка,
* е осуден за кривично дело за кое е пропишана казна затвор во траење од најмалку пет години,
* настапи случај на неспојливост со функцијата пратеник,
* во случај на смрт и
* со правосилно решение е лишен од деловна способност.

1. Ако пратеникот поднесе оставка, Собранието на првата наредна седница констатира дека на пратеникот му престанува мандатот од денот на одржувањето на таа седница.
2. Мандатот на пратеникот му престанува со денот на настанувањето на условите од ставот (1) алинеи 2, 3, 4 и 5 на овој член, а Собранието тоа го констатира на првата наредна седница.

Член 153

1. Ако на пратеник кој е избран од листата на кандидати му престане мандатот според еден од основите утврдени во членот 152 на овој законик, тогаш за остатокот од мандатот, пратеник на Собранието станува наредниот кандидат од листата.
2. Државната изборна комисија го известува наредниот кандидат од листата во случаите од ставот (1) на овој член, во рок од три дена од престанокот на мандатот на пратеникот.
3. Ако наредниот кандидат од листата од ставот (2) на овој член не ја извести Државната изборна комисија во рок од осум дена за прифаќањето на мандатот, тоа право се пренесува на наредниот кандидат од листата.
4. Во случај кога е исцрпена листата на кандидати согласно со ставовите (1), (2) и (3) на овој член, остварувањето на ова право започнува повторно од почетокот на листата на кандидати, доколку на листата има кандидати.

Член 154

(1) Ако на листата на кандидати нема кандидати и ако се исцрпени основите за стекнување мандат на пратеник утврдени во членот 153 на овој законик, се распишуваат дополнителни избори за избор на пратеници во изборната единица од која е избран пратеникот.

(2) Ако на пратеник кој е избран од листата на кандидати од трите изборни единици во Европа и Азија, во Северна и Јужна Америка и во Австралија и Азија му престане мандатот според еден од основите утврдени во членот 152 на овој законик, се распишуваат дополнителни избори за избор на пратеници во изборната единица од која е избран пратеникот.

2. Престанување, одземање на мандатот и дополнителни избори за членови на совет

Член 155

1. Ако на член на советот му престане или му биде одземен мандатот поради една од причините утврдени во Законот за локалната самоуправа и овој законик, тогаш член на советот за остатокот од мандатот станува наредниот кандидат од листата.
2. Општинската изборна комисија односно Изборната комисија на градот Скопје го известува наредниот кандидат од листата во случаите од ставот (1) на овој член, во рок од три дена по престанокот на мандатот на советникот.
3. Кандидатот од ставот (1) на овој член е должен писмено да ја извести општинската изборна комисија односно Изборната комисија на градот Скопје дали го прифаќа мандатот во рок од осум дена од денот на приемот на известувањето од ставот (2) на овој член.
4. Ако кандидатот согласно со ставот (3) од овој член не го прифати мандатот, тоа право се пренесува на наредниот кандидат од листата.

Член 156

1. Во случај кога е исцрпена листата на кандидатите согласно со членот 155 на овој законик, остварувањето на ова право започнува повторно од почетокот на листата на кандидати, доколку на листата има кандидати.
2. Ако на листата на кандидати, нема кандидати и ако се исцрпени основите за стекнување мандат на член на совет се спроведуваат дополнителни избори за член на совет во општината, односно градот Скопје.
3. Дополнителните избори ги распишува претседателот на Собранието во рок од 15 дена од престанувањето, односно одземањето на мандатот.

3. Избори за замена на членови на советите

Член 157

1. Ако со правосилна судска пресуда се утврди дека во текот на изборната постапка, политичката партија, коалицијата или групата избирачи како средство за добивање гласови користеле поткуп и средства од извршени казниви дела, местата (мандатите) што ги освоиле подносителите на листите се поништуваат од страна на општинската изборна комисија односно Изборната комисија на градот Скопје и за овие места се спроведуваат избори за замена.
2. Изборите за замена не можат да се распишат шест месеца пред истекот на мандатот за кој е избран советот.
3. Мандатот на член на советот согласно со ставот (1) на овој член, односно избран на изборите за замена трае до истекот на времето за кое бил избран членот на советот на кој му престанал односно му е одземен мандатот.
4. Изборите за замена ги распишува претседателот на Собранието по предлог на надлежната општинска изборна комисија.

4. Предвремени избори за градоначалник и членови на советите

Член 158

1. Ако на градоначалник му престане мандатот поради една од причините утврдени во Законот за локалната самоуправа и овој законик и ако на градоначалникот му е изгласана недоверба во согласност со закон, се распишуваат предвремени избори за градоначалник.
2. Предвремените избори од ставот (1) на овој член нема да се распишат ако до редовните избори за градоначалник има помалку од шест месеца.

Член 159

Предвремени избори за членови на совет пред истекот на мандатот се распишуваат ако настапи еден од условите утврдени во Законот за локалната самоуправа и овој законик.

5. Повторни избори на членови на советите

Член 160

Ако седницата на советот не се одржи до триесет и првиот ден од денот на завршувањето на изборите, во согласност со членот 37 ставови (2) и (3) од Законот за локалната самоуправа се вршат повторни избори за членови на советот, кои ги распишува претседателот на Собранието.

XI. НАБЉУДУВАЊЕ НА ИЗБОРИТЕ

Член 161

1. Изборите и изборната постапка можат да ги набљудуваат:

* домашни здруженија и странски организации, кои се регистрирани согласно со закон, најмалку една година пред денот на одржувањето на изборите, а во чии статути е вклучено начелото на заштита на човековите права,
* меѓународни организации и
* претставници на странски земји .

1. Државната изборна комисија ја утврдува процедурата за набљудување на изборите и изборната постапка.

Член 162

1. Организациите и лицата од членот 161 на овој законик можат да вршат набљудување на целиот изборен процес по добивање на овластување од Државната изборна комисија.
2. Барањата за набљудување со потребните исправи за идентификација се доставуваат до Државната изборна комисија од денот на распишувањето на изборите, а најдоцна десет дена пред денот на гласањето.
3. Државната изборна комисија им издава овластувања на набљудувачите најдоцна седум дена по приемот на барањето.
4. Државната изборна комисија има право да им го одземе овластувањето за набљудување на субјектите од членот 161 на овој законик, ако започнат да изразуваат поддршка за некој кандидат, партија или коалиција.

Член 162-а

Само акредитираните набљудувачи можат да информираат за текот на изборниот процес и активностите поврзани со неговото набљудување.

XII. ИЗБИРАЧКИ МЕСТА

Член 163

Под избирачко место, во смисла на овој законик, се подразбира населено место или дел од населено место каде што избирачите од тоа подрачје го остваруваат своето избирачко право.

1. Критериуми за определување на избирачките места

Член 164

1. Избирачките места се определуваат за населени места или за делови од населени места во кои има запишано избирачи во изводите од избирачките списоци за населените места или за деловите од населените места.
2. Избирачките места се определуваат во рамките на границите на општината.
3. Во ДКП на Република Македонија за гласање во странство се определуваат посебни избирачки места.

Член 165

1. Бројот на избирачите кои гласаат на избирачкото место се определува на начин со кој се овозможува гласањето да се одвива непречено во времето определено за гласање.
2. Избирачко место не може да се определува за населено место во кое живеат помалку од десет избирачи и во ДКП каде има пријавено помалку од десет избирачи за гласање.

Член 166

1. Избирачкото место по правило не смее да биде оддалечено повеќе од 3 км од најоддалечената адреса во градските населби и повеќе од 5 км во селските населби.
2. Правилото утврдено во ставот (1) на овој член не се применува за избирачките места во ДКП.

2. Постапка за утврдување, менување и објавување на избирачките места

Член167

Државната изборна комисија во соработка со Министерството за надворешни работи органот надлежен за работите од областа на урбанизмот и градежништвото, органот надлежен за работите на премерот и катастарот и управната организација надлежна за работите од областа на статистиката задолжена за организационо-техничката и методолошката обработка на податоците од Избирачкиот список ги изработува стручно-техничките описи на избирачките места. Стручно-техничкиот опис на избирачките места содржи: општина, број на изборна единица, број на избирачко место, населеното место и локација на избирачкото место (објект и адресaта на објектот во кој ќе се гласа, населено место), дали избирачкото место е целосно населено место, улица (назив), индикатор на распределба куќен број (од - до).

Член 168

Државната изборна комисија врз основа на стручно–техничките описи на избирачките места изработени во согласност со членот 167 од овој законик, донесува решение со кое ќе го утврди бројот и описот за секое избирачко место одделно, со назначување на населените места, односно улиците и куќните броеви кои влегуваат во избирачките места и објектот на гласање.

Член 169

1. Промена на описот на избирачкото место се врши при промена на имињата за улиците, односно куќните броеви и доколку се зголемува бројот на избирачите или просторната оддалеченост за определено избирачко место.
2. Државната изборна комисија донесува решение со кое ја утврдува промената на описот на избирачкото место.
3. Промена на описите на избирачките места може да се врши најдоцна 30 дена пред денот определен за изборите, односно гласање на референдум.

Член 170

1. Општинската изборна комисија односно Изборната комисија на градот Скопје најдоцна 15 дена пред денот определен за одржување на изборите, односно гласањето на референдумот ќе ги објави на видно место описите на избирачките места кои се определени за гласање со назначување од кое подрачје избирачите ќе гласаат на одделно избирачко место.
2. Објавувањето на описите на избирачките места може да се врши и преку локалните средства за јавно информирање.
3. Државната изборна комисија задолжително ќе организира информирање на избирачите со објавување на описите на избирачките места во печатот и другите средства за јавно информирање.

3. Услови за функционирање на избирачките места

Член 171

1. Секое избирачко место има реден број.
2. Редниот број на избирачкото место се истакнува на објектот во кој се врши гласањето за тоа избирачко место, а доколку во еден објект се врши гласање во две или повеќе избирачки места, редниот број на избирачкото место се означува и на секоја просторија што е определена за гласање во тоа избирачко место.

Член 172

Просторијата во која се врши гласањето не смее да се определи во објект во кој има седиште политичка партија или кој се користи за активности на политичките партии.

Член 173

1. Гласањето се врши во затворена просторија која ги исполнува условите за остварување на лично, слободно и тајно гласање на избирачите.
2. Во просторијата во која се врши гласањето се истакнуваат имињата на населените места и деловите од населените места (улици и делови од улиците), кои ги опфаќа избирачкото место (описот).
3. Просторијата определена за гласање е опремена со кабини, односно прегради или завеси така што да не може да се види како избирачот го пополнува гласачкото ливче.
4. Секое место за гласање мора да биде опремено со хемиски молив за потребите на избирачите при гласањето.
5. Во просторијата за гласање се поставуваат кутии за гласање изработени од цврст материјал кои на избирачките одбори им се предаваат запечатени со записник.
6. Просториите определени за гласање мораат да се соодветно стручно-технички уредени заради нивно заклучување и запечатување.

XIII. ИЗБОРНИ ЕДИНИЦИ ЗА ИЗБОР НА ПРАТЕНИЦИ ВО СОБРАНИЕТО

Член 174

1. Изборните единици ги сочинуваат (опфаќаат) избирачките места во рамките на границите на општините каде што граѓаните го остваруваат избирачкото право.
2. Изборните единици за гласање во странство ги сочинуваат избирачките места, односно ДКП во рамките на изборната единица каде што граѓаните го остваруваат избирачкото право согласно со овој законик.

Член 175

1. Во Република Македонија се утврдуваат девет изборни единици:

|  |  |  |  |  |  |  |  |
| --- | --- | --- | --- | --- | --- | --- | --- |
| ИЗБОРНА ЕДИНИЦА 1 | | | | | | | |
| Општина КАРПОШ | | Избирачки места од | | | 2592 | до 2653 | |
| Општина КИСЕЛА ВОДА | | Избирачки места од | | | 2425 | до 2427 | |
| Општина КИСЕЛА ВОДА | | Избирачки места од | | | 2654 | до 2672 | |
| Општина КИСЕЛА ВОДА | Избирачки места од | | | | 2739 | до 2751 | |
| Општина КИСЕЛА ВОДА | Избирачки места од | | | | 2761 | до 2771 | |
| Општина КИСЕЛА ВОДА | Избирачки места од | | | | 2774 | до 2795 | |
| Општина ЦЕНТАР | Избирачки места од | | | | 2796 | до 2818 | |
| Општина ЦЕНТАР | Избирачки места од | | | | 2822 | до 2822 | |
| Општина ЦЕНТАР | Избирачки места од | | | | 2828 | до 2828 | |
| Општина ЦЕНТАР | Избирачки места од | | | | 2830 | до 2868 | |
| Општина ЦЕНТАР | Избирачки места од | | | | 2870 | до 2871 | |
| Општина ЧАИР | Избирачки места од | | | | 2819 | до 2821 | |
| Општина ЧАИР | Избирачки места од | | | | 2823 | до 2827 | |
| Општина ЧАИР | Избирачки места од | | | | 2829 | до 2829 | |
| Општина ЧАИР | Избирачки места од | | | | 2869 | до 2869 | |
| Општина ЧАИР | Избирачки места од | | | | 2872 | до 2898 | |
| Општина АЕРОДРОМ | Избирачки места од | | | | 2673 | до 2738 | |
| Општина АЕРОДРОМ | Избирачки места од | | | | 2752 | до 2760 | |
| Општина АЕРОДРОМ | Избирачки места од | | | | 2772 | до 2773 | |
| Општина САРАЈ | Избирачки места од | | | | 2428 | до 2461 | |
| Општина МАКЕДОНСКИ БРОД | Избирачки места од | | | | 0224 | до 0274 | |
| Општина СОПИШТЕ | Избирачки места од | | | | 2412 | до 2424 | |
| Општина СТУДЕНИЧАНИ | Избирачки места од | | | | 2341 | до 2361 | |
| ИЗБОРНА ЕДИНИЦА 2 | | | | | | | |
| Општина ГАЗИ БАБА | | Избирачки места од | | | 2332 | до 2332 | |
| Општина ГАЗИ БАБА | | Избирачки места од | | | 2476 | до 2552 | |
| Општина ЃОРЧЕ ПЕТРОВ | | Избирачки места од | | | 2553 | до 2591 | |
| Општина ЧАИР | | Избирачки места од | | | 2899 | до 2903 | |
| Општина ЧАИР | | Избирачки места од | | | 2916 | до 2917 | |
| Општина ЧАИР | | Избирачки места од | | | 2922 | до 2922 | |
| Општина ЧАИР | | Избирачки места од | | | 2924 | до 2928 | |
| Општина ЧАИР | | Избирачки места од | | | 2934 | до 2945 | |
| Општина ШУТО ОРИЗАРИ | | Избирачки места од | | | 2955 | до 2973 | |
| Општина БУТЕЛ | | Избирачки места од | | | 2904 | до 2915 | |
| Општина БУТЕЛ | | Избирачки места од | | | 2918 | до 2921 | |
| Општина БУТЕЛ | | Избирачки места од | | | 2923 | до 2923 | |
| Општина БУТЕЛ | | Избирачки места од | | | 2929 | до 2933 | |
| Општина БУТЕЛ | | Избирачки места од | | | 2946 | до 2954 | |
| Општина АРАЧИНОВО | | Избирачки места од | | | 2333 | до 2340 | |
| Општина КУМАНОВО | | Избирачки места од | | | 0995 | до 1104 | |
| Општина ЛИПКОВО | | Избирачки места од | | | 1105 | до 1130 | |
| Општина СТАРО  НАГОРИЧАНЕ | | Избирачки места од | | | 1156 | до 1186 | |
| Општина ЧУЧЕР – САНДЕВО | | Избирачки места од | | | 2462 | до 2475 | |
| ИЗБОРНА ЕДИНИЦА 3 | | | | | | | |
| Општина БЕРОВО | | Избирачки места од | | | 0001 | до 0016 | |
| Општина ВЕЛЕС | | Избирачки места од | | | 2135 | до 2203 | |
| Општина ВЕЛЕС | | Избирачки места од | | | 2207 | до 2210 | |
| Општина ВИНИЦА | | Избирачки места од | | | 0303 | до 0332 | |
| Општина ГРАДСКО | | Избирачки места од | | | 2217 | до 2226 | |
| Општина ДЕЛЧЕВО | | Избирачки места од | | | 0572 | до 0604 | |
| Општина ЗЕЛЕНИКОВО | | Избирачки места од | | | 2362 | до 2376 | |
| Општина ЗРНОВЦИ | | Избирачки места од | | | 0888 | до 0891 | |
| Општина ИЛИНДЕН | | Избирачки места од | | | 2393 | до 2411 | |
| Општина КАРБИНЦИ | | Избирачки места од | | | 2316 | до 2331 | |
| Општина КОЧАНИ | | Избирачки места од | | | 0830 | до 0874 | |
| Општина КОЧАНИ | | Избирачки места од | | | 0892 | до 0902 | |
| Општина КРАТОВО | | Избирачки места од | | | 0903 | до 0937 | |
| Општина КРИВА ПАЛАНКА | | Избирачки места од | | | 0938 | до 0981 | |
| Општина КУМАНОВО | | Избирачки места од | | | 1131 | до 1141 | |
| Општина КУМАНОВО | | Избирачки места од | | | 1144 | до 1150 | |
| Општина ЛОЗОВО | | Избирачки места од | | | 1704 | до 1712 | |
| Општина МАКЕДОНСКА КАМЕНИЦА | | Избирачки места од | | | 0605 | до 0618 | |
| Општина ПЕТРОВЕЦ | | Избирачки места од | | | 2377 | до 2392 | |
| Општина ПЕХЧЕВО | | Избирачки места од | | | 0017 | до 0025 | |
| Општина ПРОБИШТИП | | Избирачки места од | | | 1530 | до 1573 | |
| Општина РАНКОВЦЕ | | Избирачки места од | | | 0982 | до 0994 | |
| Општина СВЕТИ НИКОЛЕ | | Избирачки места од | | | 1671 | до 1703 | |
| Општина СТАРО  НАГОРИЧАНЕ | | Избирачки места од | | | 1142 | до 1143 | |
| Општина СТАРО  НАГОРИЧАНЕ | | Избирачки места од | | | 1151 | до 1155 | |
| Општина ЧАШКА | | Избирачки места од | | | 2204 | до 2206 | |
| Општина ЧАШКА | | Избирачки места од | | | 2211 | до 2216 | |
| Општина ЧАШКА | | Избирачки места од | | | 2227 | до 2246 | |
| Општина ЧЕШИНОВО – ОБЛЕШЕВО | | Избирачки места од | | | 0875 | до 0887 | |
| Општина ШТИП | | Избирачки места од | | | 2247 | до 2315 | |
| ИЗБОРНА ЕДИНИЦА 4 | | | | | | | |
| Општина БИТОЛА | | Избирачки места од | | | 0194 | до 0204 | |
| Општина БОГДАНЦИ | | Избирачки места од | | | 0368 | до 0377 | |
| Општина БОСИЛОВО | | Избирачки места од | | | 1811 | до 1826 | |
| Општина БОСИЛОВО | | Избирачки места од | | | 1842 | до 1843 | |
| Општина ВАЛАНДОВО | | Избирачки места од | | | 0280 | до 0302 | |
| Општина ВАСИЛЕВО | | Избирачки места од | | | 1794 | до 1810 | |
| Општина ГЕВГЕЛИЈА | | Избирачки места од | | | 0333 | до 0367 | |
| Општина ДЕМИР КАПИЈА | | Избирачки места од | | | 1238 | до 1248 | |
| Општина КАВАДАРЦИ | | | Избирачки места од | | 0659 | до 0712 | |
| Општина КОНЧЕ | | | Избирачки места од | | 1608 | до 1617 | |
| Општина КРИВОГАШТАНИ | | | Избирачки места од | | 1508 | до 1519 | |
| Општина МОГИЛА | | | Избирачки места од | | 0181 | до 0193 | |
| Општина МОГИЛА | | | Избирачки места од | | 0214 | до 0223 | |
| Општина НЕГОТИНО | | | Избирачки места од | | 1213 | до 1237 | |
| Општина НОВАЦИ | | | Избирачки места од | | 0158 | до 0180 | |
| Општина НОВО СЕЛО | | | Избирачки места од | | 1774 | до 1792 | |
| Општина ПРИЛЕП | | | Избирачки места од | | 1350 | до 1457 | |
| Општина ПРИЛЕП | | | Избирачки места од | | 1494 | до 1507 | |
| Општина ПРИЛЕП | | | Избирачки места од | | 1520 | до 1529 | |
| Општина РАДОВИШ | | | Избирачки места од | | 1574 | до 1607 | |
| Општина РАДОВИШ | | | Избирачки места од | | 1618 | до 1623 | |
| Општина РОСОМАН | | | Избирачки места од | | 0713 | до 0722 | |
| Општина ДОЈРАН | | | Избирачки места од | | 0378 | до 0385 | |
| Општина СТРУМИЦА | | | Избирачки места од | | 1713 | до 1773 | |
| Општина СТРУМИЦА | | | Избирачки места од | | 1793 | до 1793 | |
| Општина СТРУМИЦА | | | Избирачки места од | | 1827 | до 1841 | |
| ИЗБОРНА ЕДИНИЦА 5 | | | | | | | |
| Oпштина ДЕБАР Избирачки места од 0549 до 0554 | | | | | | | |
| Општина ЦЕНТАР ЖУПА Избирачки места од 0557 до 0571 | | | | | | | |
| Општина ДЕБАРЦА | | | Избирачки места од | | 1314 | до 1334 | |
| Општина ДЕБАРЦА | | | Избирачки места од | | 1343 | до 1349 | |
| Општина БИТОЛА | | | Избирачки места од | | 0026 | до 0157 | |
| Општина БИТОЛА | | | Избирачки места од | | 0205 | до 0213 | |
| Општина ВЕВЧАНИ | | | Избирачки места од | | 1921 | до 1923 | |
| Општина ВРАНЕШТИЦА | | | Избирачки места од | | 0802 | до 0813 | |
| Општина ДЕМИР ХИСАР | | | Избирачки места од | | 0619 | до 0658 | |
| Општина ДОЛНЕНИ | | | Избирачки места од | | 1209 | до 1211 | |
| Општина ДОЛНЕНИ | | | Избирачки места од | | 1458 | до 1493 | |
| Општина ДРУГОВО | | | Избирачки места од | | 0758 | до 0781 | |
| Општина КИЧЕВО | | | Избирачки места од | | 0723 | до 0757 | |
| Општина КРИВОГАШТАНИ | | | Избирачки места од | | 1212 | до 1212 | |
| Општина КРУШЕВО | | | Избирачки места од | | 1187 | до 1208 | |
| Општина ОХРИД | | | Избирачки места од | | 1249 | до 1313 | |
| Општина ОХРИД | | | Избирачки места од | | 1335 | до 1342 | |
| Општина ПЛАСНИЦА | | | Избирачки места од | | 0275 | до 0279 | |
| Општина РЕСЕН | | | Избирачки места од | | 1624 | до 1670 | |
| Општина СТРУГА | | | Избирачки места од | | 1844 | до 1920 | |
| Општина СТРУГА | | | Избирачки места од | | 2976 | до 2976 | |
| ИЗБОРНА ЕДИНИЦА 6 | | | | | | | |
| Општина БОГОВИЊЕ | | | Избирачки места од | | 2050 | до 2079 | |
| Општина БРВЕНИЦА | | | Избирачки места од | | 2032 | до 2049 | |
| Општина ВРАПЧИШТЕ | | | Избирачки места од | | 0436 | до 0462 | |
| Општина ГОСТИВАР | | | Избирачки места од | | 0386 | до 0435 | |
| Општина ГОСТИВАР | | | Избирачки места од | | 0480 | до 0480 | |
| Општина ГОСТИВАР | | | Избирачки места од | | 0499 | до 0533 | |
| Општина ГОСТИВАР | | | | Избирачки места од | 0782 | до 0782 |
| Општина ГОСТИВАР | | | | Избирачки места од | 2974 | до 2975 |
| Општина ДЕБАР | | | | Избирачки места од | 0477 | до 0477 |
| Општина ДЕБАР | | | | Избирачки места од | 0534 | до 0548 |
| Општина ДЕБАР | | | | Избирачки места од | 0555 | до 0556 |
| Општина ЖЕЛИНО | | | | Избирачки места од | 2089 | до 2114 |
| Општина ЗАЈАС | | | | Избирачки места од | 0814 | до 0829 |
| Општина ЈЕГУНОВЦЕ | | | | Избирачки места од | 2115 | до 2134 |
| Општина МАВРОВО И  РОСТУША | | | | Избирачки места од | 0463 | до 0476 |
| Општина МАВРОВО И  РОСТУША | | | | Избирачки места од | 0478 | до 0479 |
| Општина МАВРОВО И  РОСТУША | | | | Избирачки места од | 0481 | до 0498 |
| Општина ОСЛОМЕЈ | | | | Избирачки места од | 0783 | до 0801 |
| Општина ТЕАРЦЕ | | | | Избирачки места од | 2007 | до 2031 |
| Општина ТЕТОВО | | | | Избирачки места од | 1924 | до 2006 |
| Општина ТЕТОВО | | | | Избирачки места од | 2080 | до 2088 |

1. За спроведување на гласањето за избор на тројца пратеници се утврдуваат три изборни единици, и тоа:

* Изборна единица број 7 за гласање на државјаните на Република Македонија кои се на привремена работа или престој во Европа и Африка со избирачките места, односно ДКП во тие земји,
* Изборна единица број 8 за гласање на државјаните на Република Македонија кои се на привремена работа или престој во Северна и Јужна Америка со избирачките места, односно ДКП во тие земји и
* Изборна единица број 9 за гласање на државјаните на Република Македонија кои се на привремена работа или престој во Австралија и Азија со избирачките места, односно ДКП во тие земји.

Член 176

Ако некое избирачко место претрпи измени согласно со овој законик, избирачите од новото избирачко место го остваруваат своето избирачко право во изборната единица каде што припаѓало избирачкото место.

Член 177

Државната изборна комисија најдоцна 30 дена пред денот определен за избори ќе ги објави описите на изборните единици утврдени со овој законик.

XIV. КАЗНИ И ПРЕКРШОЧНИ ОДРЕДБИ

Член 178

(1)За спречување на изборите и гласањето; за повреда и злоупотреба на избирачкото право; за повреда на слободата на определувањето на избирачите; за поткуп при изборите и гласањето; за уништување на изборните исправи и за извршена изборна измама, сторителот ќе се казни според одредбите на Кривичниот законик.

(2)За кривичните дела од ставот (1) на овој член постапката е итна.

Член 178-а

Пред поднесување на барање за поведување на прекршочна постапка пред надлежниот суд се спроведува постапка за порамнување согласно Законот за прекршоците.

Член 179

1. Глоба во износ од 500 до 1.500 евра во денарска противвредност за прекршок ќе се изрече на лицето кое учествува во изборната кампања со својата службена униформа (член 9).
2. Глоба во износ од 500 до 1.500 евра во денарска противвредност за прекршок ќе се изрече на член на изборен орган кој работи спротивно на одредбите на овој законик (член 19 став (1)).

Член 179-а

Глоба во износ од 500 до 1500 евра во денарска противвредност ќе му се изрече за прекршок на регистрирана политичка партија, коалција и независен кандидат односно овластен претставник или негов заменик на подносител на листа на кандидати ако ги употребат податоците од избирачкиот список за други цели или ги користат на денот на изборите за евидентирање на лицата кои гласаат ( член 55 ставови (1)и (4)).

Член 179-б

(1) Глоба во износ од 3000 до 5000 евра во денарска противвредност ќе му се изрече за прекршок на правното лице ако не го почитува рокот за започнување и завршување на изборната кампања ( член 69-а став (2)).

(2) Глоба во износ од 300 до 1000 евра во денарска противвредност ќе му се изрече за прекршок на физичко лице кое ја попречува и оневозможува изборната кампања ( член 73).

Член 180

1. Глоба од 3.000 до 5.000 евра во денарска противвредност за прекршок ќе се изрече на организаторот на изборната кампања кој не се придржува до членот 72 на овој законик.
2. Глоба во износ од 500 до 1.500 евра во денарска противвредност за прекршокот од ставот (1) на овој член ќе се изрече и на кандидат или друго физичко лице за дејствијата од ставот (1) на овој член.

Член 181

(1) Глоба во износ од 1500 до 3000 евра во денарска противвредност ќе му се изрече за прекршок на радиодифузерот, ако:

- не ги почитува правилата од член 75 ставови (2) и (3) на овој законик; и

- кој нема да обезбеди рамноправно претставување на учесниците во изборниот процес (членови 75 став (5) и 75-а став (1)).

(2) Глоба во износ од 300 до 1000 евра во денарска противвредност ќе му се изрече за прекршок е на одговорниот уредник за дејствијата од ставот (1) на овој член.

Член 182

(1) Глоба во износ од 3000 до 5000 евра во денарска противвредност ќе му се изрече за прекршок на радиодифузерот и печатениот медиум, ако:

-емитува дополнително време за платено политичко рекламирање на реален час спротивно на член 75-а став 1 на овој законик;

- не утврди ценовник за платено политичко рекламирање на изборните програми на учесниците во изборниот процес ( член 75-а став (2));

- не го објави ценовникот во периодот од започнувањето до завршувањето на изборната кампања ( член 75-а став (3));

- го изменат ценовникот во текот на изборната кампања ( член 75-а став (4));

- не ги достават ценовниците до надлежните органи (член 75-а став (5)); и

- не обезбедат рамноправно претставување на учесниците во изборниот процес ( член 75-а став (6)).

(2) Глоба во износ од 500 до 1500 евра во денарска противвредност ќе му се изрече за прекршок на главниот и одговорен уредник за дејствијата од став (1) на овој член.

Член 183

(1)Глоба во износ од 3000 до 5000 евра во денарска противвредност ќе му се изрече за прекршок на радиодифузерот, ако:

- го објави изборното пропагандно известување без наведување дека се работи за платено политичко рекламирање и ако не го одвои од другите содржини на медиумите ( член 76 став (1));

- јасно не го означи нарачателот на платеното политичко рекламирање ( член 76 став (2));

- го објави изборното пропагандно известување со учество на малолетници во платено политичко рекламирање (член 76 став (3)) и

- емитува платено политичко рекламирање во вести, информативни, образовни и програми за деца, во преноси од верски, спортски, културни и други настани ( член 76 став (4)).

(2) Глоба во износ од 500 до 1500 евра во денарска противвредност ќе му се изрече за прекршок на главниот и одговорен уредник за дејствијата од став (1) на овој член.

Член 183-а

(1) Глоба во износ од 1500 до 3000 евра во денарска противвредност ќе му се изрече за прекршок на главниот и одговорен уредник на јавното гласило ако :

- ги објави резултатите од испитувањето на јавното мислење спротивно на член 77 став (1) на овој законик и

- ги објави резултатите од испитување на јавното мислење, а не ги наведе податоците утврдени во член 77 став (2) на овој законик.

Член 184

Глоба во износ од 500 до 1.500 евра во денарска противвредност ќе се изрече на одговорното лице на општината, односно градот Скопје ако не утврди места за лепење на плакати без надоместок и не изврши нивно обележување за секој подносител на листи одделно (член 78).

Член 185

Глоба во износ од 500 до 2.000 евра во денарска противвредност за прекршок ќе се изрече на организаторот на изборната кампања, ако во рокот утврден во членот 79 став (2) од овој законик не го отстрани сметот од плакатите .

Член 186

Глоба во износ од 500 до 1.500 евра во денарска противвредност за прекршок ќе се изрече на физичко лице кое врши уништување на изборни плакати или лепење плаката преку друга плаката на организатор на изборна кампања на места определени за нивно истакнување (член 78 став (1)).

Член 187

Глоба во износ од 3.000 до 5.000 евра во денарска противвредност ќе се изрече за прекршок на политичка партија, која:

* нема да го пријави изборниот собир најдоцна 48 часа пред неговото одржување и
* го организира собирот спротивно на членовите 81 и 82 од овој законик.

Член 188

Глоба во износ од 300 до 800 евра во денарска противвредност за прекршок ќе се изрече на одговорното лице на надлежниот државен орган, верска заедница или јавна институција која на организаторот на изборната кампања ќе му дозволи организирање на предизборни собири спротивно на членот 82 од овој законик.

Член 188-а

Глоба во износ од 4000 до 5000 евра во денарска противвредност ќе му се изрече за прекршок на организаторот на изборната кампања ако :

- не ги достави финансиските извештаи во рокот утврден со член 84-б ставови (1) и (2) на овој законик.

Член 189

1. Глоба во износ од 4.000 до 5.000 евра во денарска противвредност за прекршок ќе се изрече на организатор на изборната кампања кој нема да поднесе извештај за финансирање на изборната кампања од членот 85 на овој законик, односно кога за финансирање на изборната кампања се користени средства согласно со членот 83 од овој законик.
2. Глоба во износ од 4.000 до 5.000 евра во денарска противвредност за прекршок ќе се изрече на политичка партија, доколку во изборната кампања потроши повеќе финансиски средства отколку што е утврдено во членот 84 од овој законик.
3. Глоба во износ од 500 до 1.500 евра во денарска противвредност за прекршок ќе се изрече на одговорното лице на политичката партија за дејствијата од ставовите (1) и (2) на овој член.

Член 189-а

(1) Глоба во износ од 3.000 до 5.000 евра во денарска противвредност ќе му се изрече за прекршок на радиодифузерот или печатениот медиум кој нема да поднесе извештај за рекламниот простор искористен од секој организатор на изборната кампања и средствата кои се платени или се побаруваат по таа основа, најдоцна 15 дена по денот на завршувањето на изборната кампања (член 85-а)

(2) Глоба во износ од 500 до 1500 евра во денарска противвредност ќе му се изрече за прекршок на одговорниот уредник за дејствијата од ставот (1) на овој член.

Член 190

(1) Глоба во износ од 1.000 до 2.000 евра во денарска противвредност ќе му се изрече за прекршок на одговорното лице во правното лице доколку постапи спротивно на одредбите на членот 74 од овој законик.

(2) Глоба во износ од 300 до 1.000 евра во денарска противвредност ќе му се изрече за прекршок на лице кое при гласањето користи мобилен телефон или апарат за сликање на гласачкото ливче.

(3)Глоба во износ од 200 до 500 евра во денарска противвредност ќе му се изрече за прекршок на лицето од членот 106 на овој законик, ако во времето и местото на гласањето носи ознака или симбол на политичка партија или кандидат и ако за време на гласањето не носи беџ.

Член 191

1. Глоба во износ од 500 до 1.500 евра во денарска противвредност за прекршок ќе се изрече на физичко лице кое гласа за повеќе лица или гласа во име на друго лице, како и за спречување на присуство на полицијата, ако за тоа имало потреба (членови 102, 103, 111 и 112).
2. Глоба во износ од 500 до 1.500 евра во денарска противвредност за прекршок ќе се изрече на службено лице (полицаец), кое ќе ја злоупотреби својата положба и ќе предизвика неред на гласачкото место (член 102).

XV. ПРЕОДНИ И ЗАВРШНИ ОДРЕДБИ

Член 192

(член 192 од Законот објавен во „Службен весник на Република Македонија“ бр.40/06)

Со денот на влегувањето во сила на овој законик престануваат да важат Законот за избор на претседател на Република Македонија ("Службен весник на Република Македонија" број 20/94, 48/99 и 11/2004), Законот за избор на пратеници во Собранието на Република Македонија ("Службен весник на Република Македонија" број 42/2002 и 46/2004), Законот за локалните избори ("Службен весник на Република Македонија" број 45/2004, 52/2004, 60/2004 и 4/2005), Законот за избирачки список ("Службен весник на Република Македонија" број 42/2002, 35/2004 и 74/2005), Законот за избирачките места ("Службен весник на Република Македонија" број 50/97) и Законот за изборните единици за избор на пратеници во Собранието на Република Македонија ("Службен весник на Република Македонија" број 43/2002).

Член 193

(член 193 од Законот објавен во „Службен весник на Република Македонија“ бр.40/06)

1. На првите наредни избори за избор на пратеници избирачкиот одбор е составен од пет члена и нивни заменици.
2. Претседателот на избирачкиот одбор и неговиот заменик се избираат од редот на вработените во државната, општинската и администрацијата на градот Скопје и два члена и нивни заменици се избираат од редот на јавната администрација по случаен избор.
3. Еден член на избирачкиот одбор и неговиот заменик се именува на предлог на политичките партии во опозиција кои на последните избори за пратеници освоиле најмногу гласови.
4. Еден член на избирачкиот одбор и неговиот заменик се именува на предлог на политичките партии на власт кои на последните избори за пратеници освоиле најмногу гласови.
5. Начинот и постапката за изборот на членовите од ставот (2) на овој член се врши во согласност со членот 39 од овој законик.
6. Политичките партии од ставовите (3) и (4) на овој член предлозите за членови на избирачки одбори и нивни заменици ги доставуваат до општинската изборна комисија во рок од пет дена од денот на добивањето на известувањето од општинската изборна комисија.
7. Ако политичките партии не го достават предлогот во рокот утврден во ставот (6) од овој член, именувањето на членовите го врши општинската изборна комисија.

Член 194

(член 194 од Законот објавен во „Службен весник на Република Македонија“ бр.40/06)

1. Важноста за запишувањето на личните податоци во согласност со членот 41 став (3) од овој законик ќе се примени по создавањето на услови за таа цел.
2. Државниот завод за статистика ќе продолжи да ја врши организационо-техничката и методолошка обработка на податоците од Избирачкиот список до конечното негово преземање од страна на Министерството за правда.
3. За спроведување на гласањето на внатрешно раселените лица, Министерството за правда ќе подготви посебни изводи од Избирачкиот список врз основа на евиденција на надлежните органи.

Член 195

(член 195 од Законот објавен во „Службен весник на Република Македонија“ бр.40/06)

Со денот на влегувањето во сила на овој законик составот на Државната изборна комисија ќе се именува во рок од 15 дена.

Член 196

(член 196 од Законот објавен во „Службен весник на Република Македонија“ бр.40/06)

Подзаконските акти предвидени со овој законик Државната изборна комисија ќе ги донесе во рок од 20 дена од денот на нејзиното формирање.

Член 197

(член 95 од Законот објавен во “Службен весник на Република Македонија“ бр.136/08)

Во членовите 18 став (2), 21 ставови (2) и (5), 23 ставови (2) и (3), 31 став (2) точки 1, 7 и 14, 34, 35, 36 и 37, 39 ставови (1) и (2), 40 ставови (2) точка 6 и (3), 66 став (3), 67 ставови (1), (2), (3), (4) и (5), 68 став (3), 69 ставови (3) и (4), 102 став (3), 111 ставови (1) и (6), 113 став (3), 117 ставови (4) и (6), 118 ставови (1), (2) и (4), 135 став (1), 155 ставови (2) и (3), 157 став (1) и 170 став (1) по зборовите: “општинска изборна комисија“ се додаваат зборовите: “односно Изборната комисија на градот Скопје“.

Член 198

(член 96 од Законот објавен во “Службен весник на Република Македонија“ бр.136/08)

Државната изборна комисија ќе се избере во рок од 30 дена од денот на влегувањето во сила на овој закон.

Државната изборна комисија продолжува со работа до изборот на Државната изборна комисија согласно со овој закон.

Член 199

(член 97 од Законот објавен во “Службен весник на Република Македонија“ бр.136/08)

Надлежностите на Министерството за правда кои согласно со одредбите на овој закон преминуваат во надлежност на Државната изборна комисија, Министерството за правда продолжува да ги врши најдоцна до 1 септември 2009 година.

Член 200

(член 98 од Законот објавен во “Службен весник на Република Македонија“ бр.136/08)

Државната изборна комисија во соработка со Министерството за внатрешни работи и Министерството за надворешни работи во рок од 60 дена од денот на влегувањето во сила на овој закон ќе ги започнат активностите за евидентирање и пријавување на државјаните на Република Македонија кои се на привремена работа или престој во странство.

Член 201

(член 99 од Законот објавен во “Службен весник на Република Македонија“ бр.136/08)

За државјаните на Република Македонија кои се на привремена работа или престој во странство, гласањето за избор на пратеници во Собранието на Република Македонија, како и за избор на претседател на Република Македонија согласно со овој закон ќе се спроведува по 1 септември 2009 година.

Член 202

(член 100 од Законот објавен во “Службен весник на Република Македонија“ бр.136/08)

Подзаконските акти утврдени со овој закон ќе се донесат во рок од три месеца од денот на влегувањето во сила на овој закон.

Член 203

(член 101 од Законот објавен во “Службен весник на Република Македонија“ бр.136/08)

Собранието на Република Македонија во рок од 60 дена од денот на влегувањето во сила на овој закон ќе формира координативно тело за спроведување на активностите за преземање на Избирачкиот список од Министерството за правда во Државната изборна комисија со членови од Министерството за правда, Државната изборна комисија и Државниот завод за статистика на предлог на Владата на Република Македонија.

Во координативното тело по еден член ќе се избере од редот на пратеничките групи во опозиција и по еден член од редот на пратеничките групи на власт застапени во Собранието на Република Македонија.

Координативното тело за спроведување на активностите од ставот 1 на овој член ќе донесе програма и акционен план со кој ќе ги утврди роковите за спроведување на работите поврзани со пренесувањето на надлежностите, но најдоцна до 1 септември 2009 година.

Државниот завод за статистика ќе продолжи да ja врши организационо-техничката и методолошката обработка на податоците од Избирачкиот список до 1 септември 2009 година, односно до предавањето на Државната изборна комисија.

Член 204

(член 102 од Законот објавен во “Службен весник на Република Македонија“ бр.136/08)

Вработените во подрачните одделенија на Министерството за правда кои вршат работи и задачи поврзани со евиденција на избирачкото право продолжуваат со работа во Државната изборна комисија.

Член 205

(член 92 од Законот објавен во “Службен весник на Република Македонија“ бр. 44/2011)

Заменикот на претседателот на Државната изборна комисија продолжува да ја врши функцијата како потпретседател на Државната изборна комисија до истекот на мандатот за кој е избран.

Член 206

(член 93 од Законот објавен во “Службен весник на Република Македонија“ бр. 44/2011)

Подзаконските акти предвидени со овој закон ќе се донесат во рок од 10 дена од денот на влегувањето во сила на овој закон.